ועדת הפנים והגנת הסביבה, כנסת 20, פרוטוקול מספר 612, 2018-05-02 09:35

יואב קיש: בוקר טוב.

יואב קיש: שלום לכולם.

יואב קיש: אני מתכבד לפתוח את ישיבת ועדת הפנים והגנת הסביבה.

יואב קיש: אני שמח לראות כאן נוכחות יפה, גם של החקלאים וגם של הגורמים בממשלה שמטפלים בעניין וכמובן חברי הכנסת.

יואב קיש: אנחנו בתקופה מאוד קשה לחקלאים בישראל.

יואב קיש: התקופה הזו קשה במגוון תחומים, מההתמודדות הכלכלית, מה שנקרא השרידות הכלכלית, התחרות, בעצם הפרנסה עצמה, ולצערי מתמודד אותו חקלאי מעבר לכך, ואני מכיר הרבה בעיות, אם זה דור המשך, ובאמת לא חסרה התמודדות, וכל מי שנמצא כאן בחדר, נושא החקלאות קרוב ללבו, חשוב, מבין את המשמעות האסטרטגית של התחום הזה למדינת ישראל, ואני לא חושב שאני צריך להרחיב בעניין הזה.

יואב קיש: על זה מופיעה תופעת הטרור החקלאי.

יואב קיש: פגיעה מכוונת באותם חקלאים ובשליחות שהם עושים למען הציונות.

יואב קיש: בעניין הזה אנחנו חייבים לטפל.

יואב קיש: בתקופה האחרונה מתעוררים כל בוקר לשריפה של בתי אריזה, של מטעים, של עצי גפן.

יואב קיש: זה פשוט נהיה בלתי נסבל.

יואב קיש: מעבר לנזק של החיבור של כולם כאן לעשייה, לאדמה ולתוצרת, כמובן שיש את הנזק הכלכלי שלפעמים יכול ממש לגדוע את היכולת של אותו חקלאי להמשיך בפרנסתו.

יואב קיש: הדיון שאנחנו מקיימים הוא חשוב והוא נחוץ.

יואב קיש: ממשלת ישראל מטפלת בעניין ואנחנו נבחן איך, מה ועם איזה כלים.

יואב קיש: אני יכול לומר לכם – ואתם מכירים את זה – שגם בוועדת הכלכלה זה נדון.

יואב קיש: אנחנו כאן בוועדת הפנים בגלל הפיקוח שלנו על המשרד לביטחון פנים ודרך זה על המשטרה ועל מג"ב.

יואב קיש: בוועדת הכלכלה יש הליך מקביל שאני מניח שחלק מכם היה בישיבות שם.

יואב קיש: דיברתי עם איתן כבל, יושב ראש ועדת הכלכלה, ואנחנו נרכז מאמץ בעניין הזה ונעשה זימונים משותפים גם כדי שאנשים לא יצטרכו להגיע פעמיים.

יואב קיש: אני כבר אומר לנוכחים שקבענו דיון משותף ב-16 במאי להמשך מעקב ובקרה.

יואב קיש: אני מניח שחלק מכם יודע זאת דרך ועדת הכלכלה אבל בפירוש יש חפיפה כאן בכנסת לשתי ועדות שנוגעות בדברים האלה, במשרד החקלאות שבדרך כלל לא נמצא בוועדה הזו ואני שמח שהמנכ"ל הגיע ונמצא כאן.

לאה פדידה: אני דווקא חושבת שזה המשרד לביטחון פנים.

לאה פדידה: זה טרור, לא?

יואב קיש: אמרתי ביטחון פנים ואמרתי משרד החקלאות שבדרך כלל לא נמצא כאן.

יואב קיש: בוועדת הכלכלה יש גורמים משלימים ולכן ראוי לעשות את שיתוף הפעולה הזה.

יואב קיש: אין ספק שהערתך נכונה.

יואב קיש: הפוקוס העיקרי שלנו כאן

יואב קיש: היום יהיה על עבודת המשרד לביטחון פנים, מג"ב, משטרה וההתמודדות של הגורמים האוכפים שזו ליבת העשייה בין השאר של הוועדה הזאת.

יואב קיש: לכן אנחנו נבחן את הדברים האלה.

יואב קיש: אני כבר רוצה את הפוקוס.

יואב קיש: אני לא אם אנשים יודעים שב-16 בפברואר 2017 – לפני יותר משנה – החלטת ממשלה, תכנית לחיזוק הביטחון האישי במרחב הכפרי, תכנית שהייתה בהובלת המשרד לביטחון פנים ואנחנו נבחן את המימוש שלה ואת ההתקדמות שלה.

יואב קיש: אני יודע שבעקבות זה גם היו מספר מפגשים שכוללים גם חשיבה על חקיקה ודברים נוספים.

יואב קיש: אנחנו נתעדכן בכל העניין הזה.

יואב קיש: בסופו של דבר אני רוצה לגעת במצב של איך התפיסה הכללית האסטרטגית במדינת ישראל והשילוב בין המשרדים השונים מתכוונים לפתור את הבעיה ועד כדי צלילה לדברים הספציפיים, אם ניקח את מג"ב למשל.

יואב קיש: אחד השינויים שאני מבקש לשמוע התייחסות לגביו זה נושא של ביטול אותה יחידה – לא ביטול אלא פיזור הכוחות – במסגרת משטרה אחידה ועצם זה שהיום, ממצב שהיה לכם מה שנקרא פוקוס מאוד ממוקד ומשימה מאוד ברורה, קצת התפזרתם.

יואב קיש: יש לזה יתרונות אולי בגזרות אחרות אבל אין ספק שהמאבק והשמירה על הביטחון במרחב הכפרי כנראה נפגעה בעקבות העניין הזה.

יואב קיש: אני אומר שאנחנו נצלול גם לפרטים האלה וגם לנושא התמיכה הכלכלית כי בסופו של דבר, מעבר לנזק הקשה וכואב על כל אירוע כזה, הדבר הכי קשה זו קריסה כלכלית של אותו חקלאי.

יואב קיש: אנחנו מכירים שיש בעיה קשה בנושא הביטוח ואם החקלאי עכשיו מתמודד גם כך עם פרנסה בעתיד ונופל פתאום מול נזק שיכול להגיע למאות אלפי שקלים, אם לא יותר, המשמעות היא כמובן מאוד כבדה.

יואב קיש: נשמע גם את החקלאים וגם את ראשי המועצות, את כל הגורמים הרלוונטיים.

יואב קיש: נמצאים כאן חברי הכנסת שרשומים לדיבור.

יואב קיש: יש לנו הרבה חברי כנסת.

יואב קיש: בדרך כלל אני נוהג לעשות סבב חברי כנסת אבל אנחנו בדיון של שעה וחצי.

יואב קיש: גם אני לא מאריך בדבריי.

יואב קיש: אני כן יודע שהנושא הוא בליבת העשייה של כולכם אבל אני לא רוצה להתחיל כאן נאומים של עשר דקות ורבע שעה כל אחד.

יואב קיש: אני מבקש ממש ברמה של דקה-שתיים, כל אחד יאמר מספר מלים.

קריאה: אולי קודם נשמע את אנשי השטח ואז נגיב?

יואב קיש: אתה צודק.

יואב קיש: נכון.

יואב קיש: אני אנסה לשלב אבל בעניין הזה אני מסכים.

יואב קיש: נתחיל עם מפקד מג"ב, ניצב יעקב שבתאי.

יואב קיש: אני מבקש סקירה קצרה שלך.

יואב קיש: עקב זה שהדיון הוא קצר ומוגבל בזמן, אני מבקש גם משאר המשתתפים להתמקד בעיקר, פחות הצהרות ויותר בנושאים תכל'ס, איפה רואים את הבעיות, איפה חושבים להשקיע, מה לעשות ולהציף את הדברים האלה.

יעקב שבתאי: בוקר טוב לכולם.

יעקב שבתאי: אני מברך על המפגש אבל אני מגיע להרבה מפגשים ומחכה לתוצאות הסופיות.

יעקב שבתאי: אני מקווה שהמפגש הזה אולי באיזשהו שלב באמת יתלכדו כל הגורמים הרלוונטיים.

יעקב שבתאי: מדיון לדיון, אני חושב שהזמן של כולם יקר וצריך לעבור למעשים ולקבל החלטות.

יעקב שבתאי: אם צריך להשקיע משאבים – להשקיע אותם, אם אנחנו רוצים לראות תוצאות.

יואב קיש: בוא נדבר על המקומות שאתה מרגיש שצריך לפעול.

יעקב שבתאי: יש כאן משהו שאולי לא התלבש כל כך לאווירה של הטרור.

יעקב שבתאי: הטרמינולוגיה שלנו בכל מה שקשור לפשיעה החקלאית היא קצת שונה.

יעקב שבתאי: אנחנו מדברים על פשיעה חקלאית.

יעקב שבתאי: טרור הוא טרור מבחינתנו.

יעקב שבתאי: אין כאן ויכוח על הקטע של הנזקים לחקלאים, אין כאן ויכוח על הקטע של ההצתות והנזק.

יואב קיש: אלה, אם כבר נגעת בזה, בוא נחדד את זה.

יואב קיש: האם אתה רואה תופעה של נזק למען הנזק ולא למען גניבה?

יעקב שבתאי: קודם כל, יש נזק.

יעקב שבתאי: הנזק נגרם אם זה כתוצאה מסכסוכים על רקע של מי ישמור, אם זה על סחיטת דמי חסות.

יואב קיש: אתה אומר שהנזק הוא בעיקר לפרוטקשן.

יעקב שבתאי: בעיקר.

יעקב שבתאי: אני אומר בעיקר בסכסוכים מקומיים.

יעקב שבתאי: יש לנו כאן את הנתונים אבל אני לא אלאה אתכם בהם.

יעקב שבתאי: מי שירצה אחר כך, יקבל אותם בצורה מדויקת.

יואב קיש: אתה אומר שעיקר הפשיעה בסופו של דבר, מהותה כלכלית בעניין הזה.

יואב קיש: נקרא לזה כך.

יעקב שבתאי: כלכלית ופלילית.

יואב קיש: כשאני אומר כלכלי, זה אינטרס פלילי כלכלי.

יואב קיש: ברור.

יעקב שבתאי: מבחינתנו הנושא הוא פלילי.

יואב קיש: פלילי למען רווח כלכלי.

יואב קיש: אתה אומר שתופעה של נזק למשל שדיברו עליו שמגיע מיהודה ושומרון, של פלסטינים שמנסים רק להשמיד כדי להשמיד, זאת לא תופעה שאתה מכיר.

יעקב שבתאי: לא.

יואב קיש: בסדר.

יואב קיש: תמשיך.

יעקב שבתאי: כאן אני רוצה לעשות קצת סדר בנושא הנתונים.

יעקב שבתאי: אם אנחנו מדברים על תופעות הפשיעה החקלאית, אני כרגע מניח בצד את נושא ההיזקים שאנחנו חווים אותם בתקופה האחרונה, אם אני מדבר כרגע על הנושא של הפשיעה החקלאית שמבחינתנו מתמקדת בנושא של גניבת בעלי חיים, בנושא של גניבת ציוד, בנושא של גניבת תוצרת חקלאית וגרימת נזק, בכל התחומים האלה שהם במנדט של מג"ב ובתחום אחריותו, אנחנו רואים ירידה בצורה מאוד מאוד משמעותית היא תוצר של עבודה מאוד מאוד ממוקדת ושינויים ארגוניים בשנתיים האחרונות.

יעקב שבתאי: אם אנחנו מדברים על ראשי בקר, בין 2016 ל-2017 יש ירידה של למעלה מ-47 אחוזים.

יעקב שבתאי: אם אנחנו מסתכלים על 2018, יש לנו ירידה של 54 אחוזים מהירידה שכבר הייתה.

יואב קיש: השאלה אם זה נובע מכך שהחקלאים כבר לא מדווחים כי הם לא רואים תוצאה ומתייאשים.

יעקב שבתאי: ממש לא.

יעקב שבתאי: אני לא מכיר חקלאי שגנבו לו עגלה והוא לא התלונן.

יעקב שבתאי: אני לא מכיר חקלאי שגנבו לו ארבע תרנגולות והוא לא התלונן בתקופה האחרונה.

מאיר כהן: ארגון השומר החדש מדווח על בין 75 אחוזים ל- - -

יעקב שבתאי: רבותיי, בין הנתונים שמבוססים על אמוציות או דברים לא מבוססים לבין העובדות שאני מדבר עליהן עכשיו, מי שגנבו לו בקר ולא התלונן, שיבוא.

יעקב שבתאי: אני רוצה לראות אותו.

יואב קיש: יכול להיות שבנושא גניבת בקר אתה צודק.

יואב קיש: יש אמירה ברורה לטענה של תת דיווח.

יואב קיש: אני אומר שזו טענה שעולה מהשטח.

יואב קיש: יכול להיות שלגבי גניבות בקר, גם בגלל המשמעות הכספית והביטוחית, אתה צודק ואני מבין אבל מבקש להתייחס באופן כללי ולומר האם לתפיסתך – ואני בטוח שיש כאלה שחולקים עליך - - -

קריאה: בבקר אין ביטוח.

יואב קיש: מה האינטרס של חקלאי לבוא ולדווח?

יואב קיש: לפי תפיסתך, אתה חושב שיש דיווח גבוה.

יואב קיש: התייחסותך להערות ששמעתי לא מעט לטענה של תת דיווח.

יעקב שבתאי: רבותיי המכובדים, אין חקלאי שגנבו לו טרקטור ולא דיווח על כך.

יעקב שבתאי: אין חקלאי שגנבו לו בקר והוא לא דיווח.

יעקב שבתאי: אין חקלאי שפרצו לו למחסן של חומרי הדברה וגרמו לו נזק בעשרות אלפי שקלים והוא לא דיווח.

יעקב שבתאי: אין כוורן שגרמו לו נזק או גנבו לו כוורות ולא דיווח.

יואב קיש: אתה טוען שאין בעיה של תת דיווח.

יואב קיש: אנחנו נשמע אחר כך את הגורמים.

יעקב שבתאי: רגע.

יעקב שבתאי: ברשותך, תן לי להשלים את המשפט.

יעקב שבתאי: נכון שיש אירועים שגם החקלאי לא יודע שגנבו לו.

יעקב שבתאי: לדוגמה, בתוצרת חקלאית, אם נכנסים לך למטע וגונבים משם כמויות כאלה ואחרות, לא תמיד החקלאי יודע שגנבו לו.

יעקב שבתאי: הוא גם לא יודע כמה גנבו לו.

יואב קיש: לא על המקרים האלה אנחנו מדברים.

יעקב שבתאי: בנושא הזה גם נכנסנו לתמונה ויש לנו למעלה מ-30 אחוזים עבירות חשיפה.

יעקב שבתאי: כלומר, אירועים שאנחנו חשפנו אותם כתוצאה מגניבות שידענו עליהן בצורה כזאת או אחרת.

יעקב שבתאי: חשפנו אותם והוספנו אותם לנתונים.

יעקב שבתאי: אני אומר שוב שאם אנחנו מדברים כרגע על החלוקה בנושא של גניבות בעלי חיים, גם בגניבות בעלי החיים, אחרי הירידה של ה-54 אחוזים – 80 אחוזים מהגניבות האחרונות מתוך ה-430 ראשים שנגנבו מתחילת השנה, הם במגזר הערבי.

יעקב שבתאי: אנחנו מזהים תופעה של נדידה בנושא הגניבות מהמגזר הכפרי שלנו לאזורים של הפזורה הבדואית שהתחילו לגנוב אחד מהשני.

יעקב שבתאי: זה משהו שעכשיו אנחנו מנסים לתת עליו את הדעת בקטע של המיקוד.

טלב אבו עראר: גונבים מעצמם או מהיהודים?

יעקב שבתאי: עכשיו גונבים מעצמם.

יעקב שבתאי: לפני כן גנבו מאצלנו.

טלב אבו עראר: זה פחות בעיה.

לאה פדידה: אתה אומר שהכול נשאר במשפחה.

קריאה: מותר להם לגנוב אחד מהשני.

יעקב שבתאי: משמר הגבול, מבחינת השינויים והתהליכים, וחלק מהדברים נאמרו כבר בכל הוועדות ואני מרגיש כמו תקליט שרוט.

יעקב שבתאי: הקמנו מערכת סיגינטית אח"מית בתוך משמר הגבול.

יעקב שבתאי: הירידות נבעו לא מרוח הקודש אלא הירידות האלה נבעו מעבודה ממוקדת, כאשר ממצב שעבדנו בתפזורת היום אנחנו עובדים הרבה יותר ממוקד.

יעקב שבתאי: מזהים תופעה, יודעים להתמקד בה, יודעים להפעיל עליה את המודיעין, יודעים להפעיל עליה את המערכים המבצעיים שלנו ובסופו של דבר רואים את זה בעליית כמות כתבי האישום.

יעקב שבתאי: כל מי שירצה את הנתונים האלה, אני מוכן לפתוח אותם אחר כך.

יעקב שבתאי: יש לנו עלייה בכמות כתבי האישום, בכמות המעצרים ותום הליכים.

יעקב שבתאי: יש פי שלוש כמות של מעצרי תום הליכים מבחינה מערכתית.

יעקב שבתאי: אני עושה הפרדה בין ההיזקים של ההצתות והפגיעות ברכוש כמו גדיעת מטעים.

יואב קיש: זה מה שאמרת, אלה מקומות של פרוטקשן?

יואב קיש: של סכסוכים ופרוטקשן?

יעקב שבתאי: ברובם כן.

יואב קיש: איך אתם מטפלים בזה?

יעקב שבתאי: יש חלוקה.

יעקב שבתאי: אמרתי, הפשיעה החקלאית כרגע ממוקדת בתחום האחריות של מג"ב.

יעקב שבתאי: כל סוגיית הסד"כ והפרוטקשן באחריות הימ"רים המרחביים מאחר וזה סוג אחר של תחום חקירה.

יעקב שבתאי: ממה שיש לנו אנחנו מייצרים למעלה מ-200 אחוזים תוצרת.

יעקב שבתאי: סליחה על חוסר הענווה והצניעות כשאני אומר את זה אבל אלה ההישגים שיש לנו בשנתיים האחרונות.

יעקב שבתאי: אני לא מתעלם מהקטע שבאים ומציתים את המתבן או באים ומציתים קומביינים או דברים אחרים ואת אותו חקלאי לא מעניין מה הסיבה לכך.

יעקב שבתאי: הנזק הוא נזק.

יעקב שבתאי: אם רוצים שנטפל בדברים האלה בצורה יותר אפקטיבית, אנחנו צריכים אמצעים.

יעקב שבתאי: עם מה שיש לי היום, אני לא יכול לעשות יותר ממה שאני עושה.

יואב קיש: מה שיש לך היום זה יותר ממה שהיה לפני שלוש וארבע שנים?

יעקב שבתאי: מה שיש לנו היום, זאת התייעלות.

יעקב שבתאי: בשנתיים האחרונות רה-ארגון פנימי בתוך מג"ב, קיצוצים בתחומים שהיו פחות אפקטיביים ורצינו למקד.

יעקב שבתאי: ההגדרה שלי היא מדייגים לציידים.

יעקב שבתאי: ממצב שהיינו פורסים את הכוחות בכל השטח, הפגנת נוכחות, למצב יותר ממוקד.

מאיר כהן: שיחקת בסכום אפס?

מאיר כהן: לא הייתה תוספת של תקנים?

יעקב שבתאי: לא הייתה תוספת תקנים.

מאיר כהן: כלום?

יעקב שבתאי: לא.

יעקב שבתאי: מג"ב בשנתיים האחרונות, למעט עכשיו בשנה האחרונה תגבור של כוח בירושלים לטובת ירושלים, לא זכה לשום תגבור של כוחות.

יעקב שבתאי: הכול היה בסכום אפס.

יואב קיש: אבל הפנית משאבים שהיו קודם לאזור הכפרי בגלל חשש ביטחוני או דברים כאלה?

בצלאל סמוטריץ': הם קיבלו עכשיו תקנים לנושא הזה של הפשיעה החקלאית.

מאיר כהן: הוא אומר שלא.

יעקב שבתאי: יכול להיות שיש החלטות שעוד לא הגיעו לפתחנו.

יעקב שבתאי: אני לא יודע.

יואב קיש: סמוטריץ, ממתי זה?

יואב קיש: בס

בצלאל סמוטריץ': אני דיברתי עם השר ביום ראשון.

בצלאל סמוטריץ': ישבתי אתו והוא אמר לי חד משמעית שהאוצר תיקצב תקנים נוספים למשטרת ישראל לסוגיה של הפשיעה החקלאית.

יואב קיש: נמצאים כאן נציגי משרד האוצר?

יואב קיש: יש לך תשובה לעניין הזה?

קריאה: אני לא מכיר את זה.

יואב קיש: תעשה בדיקה.

עמיחי דוד: המשטרה קיבלה תוספת של תקנים.

עמיחי דוד: אני לא מכיר את החלוקה הפנימית.

יואב קיש: יושב מפקד מג"ב ואומר לי שהוא לא קיבל תקנים.

יואב קיש: אני שואל שאלה פשוטה את האוצר.

יואב קיש: האם הייתה הכוונה לתקנים לפשיעה חקלאית, כן או לא?

יואב קיש: תבדוק ותן לי תשובה.

עמיחי דוד: יש תקנים שהוקצו לטובת שיטור מועצתי שהייחוס שלהם הוא לטובת הפסקת הפשיעה במגזר החקלאי.

עמיחי דוד: אני לא יודע אם הם מיועדים להגיע למטרה הזאת.

מאיר כהן: אומר המפקד שאין לו תקנים.

יואב קיש: וזה מתי היה?

עמיחי דוד: זה יגיע ב-2019.

עמיחי דוד: חלק מהם הוקדמו ל-2018.

יואב קיש: סמוטריץ, אתה שומע?

יואב קיש: מה שכחלון אמר לך שעשו, לא קרה.

יואב קיש: זאת התשובה.

בצלאל סמוטריץ': אני רק אומר שאם יקדימו ל-2018, צריך לוודא עכשיו שבתוך החלוקה של המשטרה זה יתבצע.

יואב קיש: גם האמירה שלך שהייתה מבוססת על מידע, היא לא מדויקת.

יואב קיש: עוד לא נעשה שום דבר.

יואב קיש: זאת התשובה האמיתית.

בצלאל סמוטריץ': למתי אתם מקדימים את זה?

יואב קיש: לא.

יואב קיש: זהו.

יואב קיש: נגמר הדיון בזה.

יואב קיש: אנחנו נמשיך את זה אחר כך.

יואב קיש: אני שמעתי את הנתונים עליהם אתה מדבר, אנחנו נשמע אחר כך את החקלאים ואת הנושא של הדיווח.

יואב קיש: אני רוצה לשאול אותך.

יואב קיש: אמרת שאתה כאן בהרבה מאוד דיונים וחסרים לך מעשים.

יואב קיש: אם אני מבין ממך, דבר אחד שאתה מדבר עליו הוא תקנים וכוח אדם.

יעקב שבתאי: אמת.

יואב קיש: זו משימה אחת שאתה מרגיש שחסר לך כדי להתמודד עם הבעיה.

יואב קיש: שאלה שנייה שאני רוצה לשאול אותך.

יואב קיש: מבחינת המיקוד שאמרת לגבי תכנית העבודה.

יואב קיש: האם לתפיסתך – אני מניח שיש לך תועלות אחרות – התכנית הזו פגעה ביעילות של מג"ב להתמודד עם הפשיעה במרחב הכפרי?

יעקב שבתאי: אני אמקד את השאלה שלך.

יעקב שבתאי: אתה מדבר על השינוי הארגוני שעשה מג"ב בקטע של האחריות הטריטוריאלית והחלפה של יחידות מג"ב שנמצאות במגזר הכפרי לתחנות.

יואב קיש: נכון.

יעקב שבתאי: בחלק גדול מהמקומות, התכנית הוכיחה את עצמה כאפקטיבית.

יעקב שבתאי: במקומות שיש חפיפה בין השטח הטריטוריאלי המועצתי, התחנתי, לשטח הטריטוריאלי המשטרתי, הדברים האלה עובדים בצורה מצוינת.

יעקב שבתאי: באזורים המועצתיים בהם מועצה מתחלקת בין שש תחנות משטרה או יותר או פחות – גם ארבע תחנות – המרקם קצת נפגע כי הקטע של השיוך של אותם מתנדבים שפועלים בשטח בתוך תחום מועצתי ולעשות הפרדה בין התחנות, הוא קצת מקשה.

יעקב שבתאי: אנחנו מנסים לעשות עכשיו שינוי או רה-ארגון חדש בתוך הנושא הזה אבל אם אנחנו מסתכלים על התכנית, מתייחסים לזה במשטרה כאילו לא יכולים להיות שני בעלי בית לאותו תא שטח.

יואב קיש: מבחינת התכנית של החלטת הממשלה שמדברת, אולי המשרד לביטחון פנים או מישהו אחר רוצה להתייחס לתכנית הרלוונטית.

יואב קיש: אני מקריא בקצרה למי שלא מכיר: חיזוק הביטחון האישי במועצות האזוריות בהשתתפות מימון הקמת מערכים טכנולוגיים במרכיבי ביטחון שונים במועצות הרלוונטיות במסגרת מקבילה לנושא של עיר ללא אלימות.

יואב קיש: זה אולי קצת פחות רלוונטי.

יואב קיש: איגום משאבים מהמשרדים השונים, תכנית תפיסת הפעלה עם משטרת ישראל, הקצאת משאבים, יש כאן 35 מיליון שקלים ב-2017-2018.

יואב קיש: כל הדברים האלה, האם הם התקדמו?

דני שחר: בוקר טוב.

דני שחר: אני במקרה מההתיישבות, כך שאני מכיר את זה גם מהצד השני.

דני שחר: אני אתחיל דווקא בסיפור של התקנים.

דני שחר: יש כרגע פיילוט שהולך להיות מאושר בימים הקרובים.

דני שחר: יש היום שיטור עירוני.

דני שחר: עשינו לזה מקבילה כחלק מהתפיסה הכוללת של שיטור מועצתי.

דני שחר: אנחנו מדברים על פחות או יותר תקנים, אני לא רוצה לדבר במספרים כי זה פחות חשוב, ולדעתי בעת הקרובה התהליך הזה יצא לדרך.

דני שחר: אני חושב שבקרוב נביא את זה כהחלטת ממשלה.

דני שחר: עשינו התאמות בתיאום כמובן עם מג"ב, עם משטרת ישראל, כחלק מתפיסה כוללת.

אמיר אוחנה: זה לא כוח האדם שייתן את המענה לסוגיה של הדברים הממוקדים עליהם אנחנו מדברים.

דני שחר: אמרתי שזאת תוספת של מערכים.

יעל כהן-פארן: תוספת למשטרה או למג"ב?

איתן ברושי: אבל היא לא עוסקת בפשיעה החקלאית.

איתן ברושי: על טוסטוס פותרים בעיות אישיות במושבים ובקיבוצים.

איתן ברושי: לא מתמודדים עם הטרור הזה.

איתן ברושי: זה לא הפתרון.

יעל כהן-פארן: התוספת היא למשטרה או למג"ב?

קריאה: גם למערכת המשפט.

דני שחר: בסוף אלה עוד סיורים שמסתובבים בשטח.

מאיר כהן: לא.

מאיר כהן: זה לא נכון.

יעל כהן-פארן: של המשטרה או של מג"ב?

יואב קיש: אני רוצה לשמוע את דבריו עד הסוף.

יואב קיש: אנחנו שאלנו שאלה והשאלה אם אתה התייחסת לדיון שהיה קודם בנושא התקצוב של האוצר לשוטרי מג"ב.

יואב קיש: לזה התייחסת או למשהו אחר?

דני שחר: יש היום תקצוב, לא של האוצר, תקצוב של המשרד לביטחון פנים.

דני שחר: קיבלנו הרבה מאוד תקנים לשיטור עירוני.

דני שחר: זה חלק מהתקנים והתקנים האלה הם תקנים גם של המשטרה וגם של הישובים.

דני שחר: יש איזה מצ'ינג ובסופו של דבר בקצה הוסיפו עוד שוטרים בנוסף לשוטרים של מג"ב.

דני שחר: זאת תוספת למה שקיים.

דני שחר: אלה לא מספרים גדולים.

יואב קיש: אתה לא ברור במה שאתה אומר כאן ואני אסביר לך למה.

יואב קיש: תנסה להסביר את הבעיה.

יואב קיש: אתה אומר שיש לכם תקנים שמשמעותם שיטור עירוני, אתם לוקחים את אותה כמות וחלק מזה, אני רוצה להבין בצורה מפורשת האם אתה מעביר אותם לטיפול בפשיעה החקלאית.

דני שחר: בוודאי.

יואב קיש: אז תגיד את זה.

יואב קיש: למה אתה לא אומר?

דני שחר: לא נותנים לי לסיים משפט.

קריאה: הוא אמר שמתוכם הוא לוקח.

דני שחר: לא.

דני שחר: אנחנו מביאים תקנים נוספים לתקנים של מג"ב לטובת המרחב הכפרי.

יואב קיש: השאלה היא המספרים.

יואב קיש: אני לא מבין למה אתה לא רוצה לדבר במספרים כי בסוף זה משמעותי.

דני שחר: זה לא חלוט עד הסוף.

דני שחר: אנחנו עכשיו עושים, מתוך הסל הקיים מעבירים תקנים.

דני שחר: אני חושב שלא נכון שאני אציג את זה.

יואב קיש: הייתה לכם יחידה מיוחדת לזה.

יואב קיש: נכון?

לאה פדידה: ידעת על ישיבת הוועדה.

לאה פדידה: למה באת לא מוכן?

יואב קיש: אני רוצה לשאול את מג"ב.

יואב קיש: בעבר הייתה יחידה מיועדת לפשיעה החקלאית.

יואב קיש: נכון?

יעקב שבתאי: לא.

יעקב שבתאי: אנחנו מדברים על משהו אחר.

יעקב שבתאי: דני מדבר על שיטור מועצתי.

יואב קיש: פחות מעניין כרגע.

יעקב שבתאי: הוא אמור לטפל בנושא איכות חיים.

יואב קיש: זה מה שהבנו ולכן שאלנו אם מטפלים בפשיעה חקלאית והוא אמר כן.

יעקב שבתאי: תנו לי בבקשה לסיים את המשפט.

יעקב שבתאי: בואו נעשה הפרדה.

יעקב שבתאי: שאלתם אותי קודם מה אני צריך.

יעקב שבתאי: השיטור המועצתי הוא דבר מצוין ברמה המועצתית לנושא של איכות חיים.

יואב קיש: סליחה, יעקב, אני קוטע אותך.

יואב קיש: חברים, מספיק עם הדיון.

יואב קיש: לא מעניין אותי עכשיו שיטור מועצתי, שיטור אזרחי ואם גבר מתלונן על אישה ואישה על גבר.

יואב קיש: לא מעניין אותי כרגע.

יואב קיש: אני רוצה להבין משאבים לפשיעה החקלאית ואני רוצה תשובות לזה.

יואב קיש: אני רוצה תשובות האם יש תגבור משאבים לפשיעה החקלאית.

יואב קיש: זה הכי פשוט שיש.

יואב קיש: תשובה ותשובה.

יואב קיש: זה הכול.

קריאה: אין.

יואב קיש: אתה לא אחראי.

יואב קיש: אני שואל אותו ולא אותך, עם כל הכבוד.

יואב קיש: חבר'ה, תנו לי לשמוע את התשובות שלהם.

יואב קיש: אני רוצה לשמוע תשובה לשאלה שלי.

דני שחר: יושב כאן גיורא שיספר לכם מה עשינו עם ה-35 מיליון שקלים.

יואב קיש: הדיון עכשיו הוא על הפשיעה החקלאית.

יואב קיש: נקודה.

יואב קיש: בזה הפוקוס שלי.

יואב קיש: אני לא רוצה תשובות על שום פשיעה אחרת שהיא בעייתית לא פחות.

דני שחר: חבר הכנסת, תנו לי לסיים.

יואב קיש: בבקשה, אבל תתייחס לעניין.

דני שחר: לגמרי לעניין.

דני שחר: אותם 35 מיליון שקלים שאנחנו בתהליך של סיום הפרויקט הזה, וכאן אני אומר לזכותם של חברי המועצות שיש שיתוף פעולה בלתי רגיל ויכול לדבר על זה גיורא.

דני שחר: יש 35 מיליון שקלים מחולקים על פי קריטריונים ל-17 מועצות שהתפקיד שלהן הוא בדיוק זה.

דני שחר: אלה מרכיבי ביטחון וטכנולוגיה.

יואב קיש: תנו לו לסיים.

יואב קיש: הוא הבין מה אני רוצה לשאול.

יואב קיש: בואו נשמע את התשובה.

יעל כהן-פארן: 60 אחוזים מהפשיעה החקלאית מטופלת על ידי מג"ב ואתה אומר שאתם מתקצבים - - -

יואב קיש: אני לא הצלחתי להבין את התשובה הכי פשוטה לתגבור כנגד הפשיעה החקלאית.

יואב קיש: אתה יכול לתת לי תשובה רק לזה?

דני שחר: כן.

דני שחר: 35 מיליון שקלים - - -

יואב קיש: הופנו רק לשם?

דני שחר: רק לשם.

דני שחר: אלה מרכיבי ביטחון וטכנולוגיה.

דני שחר: מה זה מרכיבי ביטחון?

דני שחר: מצלמות.

יואב קיש: מבחינת כוח אדם לתגבור מג"ב?

דני שחר: כמו שהקמנו את השיטור העירוני, שזאת תוספת כוח אדם למשטרה - - -

לאה פדידה: מה זה מרכיב טכנולוגי?

יואב קיש: תודה.

יואב קיש: אני עובר לשמוע דווקא את מי שיותר מכיר את הבעיה מהשטח.

יואב קיש: יש לי גם מכתבים שקיבלתי מהתאחדות האיכרים בישראל.

דובי אמיתי: אני אתחיל ואומר שמג"ב הוא לא הבעיה.

דובי אמיתי: מג"ב הוא הפתרון של כולנו.

דובי אמיתי: את זה צריך לזכור.

דובי אמיתי: הדבר השני הוא שוועדת הפנים צריכה לפקח על עבודת המשטרה/מג"ב.

דובי אמיתי: אני הייתי ממליץ לבקש שתכנית העבודה ל-2018 תסתכל קדימה, של המשטרה/מג"ב, ונראה את סדרי העדיפויות במתן המענה לפשיעה החקלאית.

דובי אמיתי: לדעתי, לדעת מבקר המדינה, לדעת חלק גדול מהיושבים כאן, יש טעות וכישלון בהפעלת הכוח בעצם העובדה שלקחו את מג"ב והכפיפו אותו לתחנות העירוניות של משטרת ישראל.

יואב קיש: על זה דיברנו.

דובי אמיתי: נכון.

דובי אמיתי: לכן כשמגיעה למפקד תחנה או מפקד מרחב סוגיה של אלימות במשפחה חלילה או פשיעה חקלאית, ברור לנו, ואנחנו רואים את זה, לאן הדבר הזה הולך.

דובי אמיתי: לשאלתך האם החקלאים מדווחים, התשובה היא לא.

יואב קיש: אתה חושב בעניין הזה הפוך ממה שאמר מפקד מג"ב.

דובי אמיתי: כן.

דובי אמיתי: אני גם יודע להוכיח את זה.

יואב קיש: תסביר למה.

דובי אמיתי: באירועי פשיעה כלכלית גבוהה, החקלאים מדווחים.

דובי אמיתי: מה שנקרא אצלנו בינוני ונמוך, לא מדווחים כי רמת האמון לצערי - - -

קריאה: מה זה בינוני ונמוך?

דובי אמיתי: לא מדווחים.

יואב קיש: בגניבת ראשי בקר?

קריאה: תלוי כמה.

דובי אמיתי: באירועים נקודתיים של רמות גם של ראשי בקר, גם עגל, לא מדווחים.

דובי אמיתי: באירועים הרבה יותר משמעותיים, מדווחים.

דובי אמיתי: לפעמים גם על טרקטור לא מדווחים.

מאיר כהן: גנבו לו ראש בקר, הוא לא מדווח?

דובי אמיתי: לא.

קריאה: ראש בקר אחד, לא.

קריאה: יגנבו לו עשרה, הוא ידווח.

דובי אמיתי: יש כרגע – ולצערי אני אומר את זה – חוסר אמון של החקלאים בסגירת מעגלים בינינו, בסוף דרך מג"ב, דרך רשות אכיפה, עד בתי המשפט, בתוצרים של הפשיעה החקלאית ולא מדווחים.

יואב קיש: למה?

יואב קיש: מאיפה זה נובע?

דובי אמיתי: מחוסר אמון.

יואב קיש: מאיפה נובע חוסר האמון?

דובי אמיתי: אני מבקש להיות מאוד ברור.

דובי אמיתי: בחצי השנה האחרונה יש הבנה ויש שינוי מגמה ברשות השופטת בהחמרת הענישה.

דובי אמיתי: עד לפני חצי שנה לא הייתה מודעות.

דובי אמיתי: משטרת ישראל/מג"ב הגיעו למצב שלא מוכנים להגיע לבתי משפט אפילו בהנחיית מפכ"ל.

דובי אמיתי: המפכ"ל אמר להם באירועים קטנים, תשאירו כרגע אצלכם והם מגדירים את זה בתוך הבריכה.

דובי אמיתי: למה?

דובי אמיתי: כי הרשות השופטת לא החמירה בענישה.

דובי אמיתי: בחצי השנה האחרונה, כתוצאה מכל מה שכולכם עושים ועושה חלק גדול מהאנשים כאן, הרשות השופטת מתחילה להבין שצריך להחמיר בענישה ואנחנו רואים פסקי דין.

יואב קיש: נמצא כאן משרד המשפטים?

יפעת רווה: כן.

איילת לוי: גם הפרקליטות.

דובי אמיתי: ברשותך, אני רוצה להשלים כי יש לי כאן חילוקי דעות עם מפקד מג"ב.

דובי אמיתי: אנחנו במרחב הכפרי והחקלאות מבינים שיש כאן טרור.

דובי אמיתי: אתמול שמעתי את שר האוצר שקיבל החלטה להפעיל את מס רכוש על הפגיעה בחקלאים בעוטף עזה - ואני מברך על כך - כתוצאה מעפיפונים.

דובי אמיתי: זה נכון.

דובי אמיתי: אני אומר לכם, ציטוטים של מג"ב, אמרתי את זה גם למפקד מג"ב, שמרבית הפשיעה מגיעה מהרשות הפלסטינית.

דובי אמיתי: אדוני היושב ראש, מרבית הפשיעה החקלאית מגיעה מהרשות הפלסטינית.

דובי אמיתי: הם רואים את זה דרך המשקפיים הכלכליות.

יואב קיש: במקרים האלה זה לא פרוטקשן.

דובי אמיתי: פרוטקשן זו סוגיה אחרת.

דובי אמיתי: שהם יודעים אותה וכולנו יודעים אותה.

דובי אמיתי: כרגע היא עדיין לא טופלה.

דובי אמיתי: תכף אני אומר לך מה דעתי במילה אחת.

דובי אמיתי: כרגע אני אומר שהטרור הזה מגיע מהרשות הפלסטינית.

דובי אמיתי: יש כאן מצב שדוחקים אותנו החוצה מהאדמות.

דובי אמיתי: יש מכירת אדמות של חקלאים ואני מודיע כאן ואני לוקח אחריות על כל מה שאני אומר.

דובי אמיתי: מגיע כסף מבחוץ, ממדינות ערב, סעודיה נאמר כאן.

דובי אמיתי: מגיע כסף.

יצחק וקנין: ידוע.

יצחק וקנין: הכול ידוע.

דובי אמיתי: לכן אנחנו כאן.

דובי אמיתי: בכסף הזה, כתוצאה מהחלשה של החקלאים הישראלים ולאן שלקחו אותנו, משתלטים על אדמות המדינה.

יואב קיש: תודה.

יואב קיש: וקנין, רצית לומר מילה.

יצחק וקנין: צריכה להיות כאן תחולה מערכתית ואין כאן תחולה מערכתית.

יצחק וקנין: אני כחקלאי אומר את זה.

יצחק וקנין: אני גר באזור שחווה את הגניבות האלה כל יום שני וחמישי, במטעים ובכל מה שיש.

יצחק וקנין: לצערי הרב כולם מגלגלים עיניים.

יצחק וקנין: יש לי ביקורת אישית.

יצחק וקנין: לו אני הייתי שר המשטרה, ואני אומר ביקורת על השר, הייתי מכנס את שר החקלאות ואת כל הגורמים, הייתי מקים יחידה כמו בשב"כ.

יצחק וקנין: רבותיי, אנחנו בפשיטת רגל מוחלטת.

יצחק וקנין: אם יש דמי חסות, מגיעים אלינו, אתה רוצה שאני אשמור לך?

יצחק וקנין: תן כסף.

יצחק וקנין: אתה רוצה שלא יהיה לך נזק?

יצחק וקנין: תן כסף, כי אם לא, זה נשרף לך, זה מתרומם לך, זה נגנב לך.

יצחק וקנין: כל יום שני וחמישי.

חיים ילין: תגיד שומר מהחמולה.

חיים ילין: זה יותר גרוע.

יצחק וקנין: הדבר הזה הוא החמור ביותר.

יצחק וקנין: אם אנחנו כמדינה לא מסוגלים לטפל בפשיעה הפנימית שלנו, ואנחנו יודעים מי אלה שרוצים את דמי החסות, אנחנו יודעים מי אלה שמאיימים.

יצחק וקנין: רבותיי, אני אומר כאן עובדות.

יצחק וקנין: אתם יודעים מה עושים שם?

יצחק וקנין: אני לא יודע אם מישהו בכלל תופס את זה.

יצחק וקנין: למג"ב אין את הכלים.

יצחק וקנין: אם אנחנו מסוגלים להיכנס לג'נין עם החיילים שלנו ולטפל שם דרך השב"כ והמוסד, כאן אי אפשר לעשות?

יצחק וקנין: הגרוע מהכול הוא שננטשות אדמות.

יואב קיש: תודה.

יואב קיש: איתן ברושי, בבקשה.

איתן ברושי: אדוני היושב ראש, חברי הכנסת וחבריי מהמגזר.

איתן ברושי: בקצרה, שתי נקודות.

איתן ברושי: פניתי ואני חוזר מכאן על פנייתי לראש הממשלה לזמן דיון בקבינט או במליאת הממשלה כדי לקבל החלטת ממשלה עדכנית להיום על מיגור הטרור והפשיעה, ותכף אני אתייחס לחקלאים.

איתן ברושי: אלה לפחות ארבעה משרדים שלצערנו לא הוכיחו יכולת עבודה עד עכשיו.

איתן ברושי: החקלאות כמתכלל, האוצר כמממן לרבות 90 מיליון שקלים לביטוח, ביטחון הפנים כנושא באחריות גם למיגון וגם לכוחות, ומשרד המשפטים בכל מה שקשור לאכיפה וענישה.

איתן ברושי: זה חייב להיות בימים הקרובים.

איתן ברושי: אני יודע שראש הממשלה עסוק ואני חושב גם בהצלחה בכמה תחומים, בוודאי אפשר ללמוד מזה על נושאים אחרים.

איתן ברושי: הדבר השני שהוא החשוב, בניגוד למה שהוצג כאן.

איתן ברושי: אני מציע לחברי יושב ראש הוועדה לבחון האם זאת פשיעה או טרור לאומני לפי התוצאות ולא לפי הכוונות.

איתן ברושי: כששרפו את הבתים בחיפה ובזיכרון, שר האוצר מיהר להכריז על פשיעה לאומנית וזה מומן על ידי רשות המסים.

איתן ברושי: הכרזה על פשיעה לאומנית היא נכונה כי התוצאה היא פגיעה ביעדים לאומיים של המדינה, גם אם זה מגיע מתוך הקו הירוק וגם אם זה מגיע מעבר לקו הירוק.

איתן ברושי: הדבר הזה הפך מפשיעה לטרור לאומני כי הוא פוגע ביעדים לאומיים.

איתן ברושי: הוא מחליש את מדינת ישראל ולא רק אותנו.

איתן ברושי: הוא מקטין את החקלאות, את העוצמה, את מימוש הריבונות, את המשילות, את שמירת השטחים, את היכולת שלנו להיות כאן מדינה כי עוד לא נולדה המדינה שאין לה אדמה ואין אדמה שלא שומרים ומעבדים אותה.

איתן ברושי: לכן אני מבקש ממך להכריז על זה כעל טרור לאומני ולחייב את הממשלה בתוך שבוע.

איתן ברושי: עוד משפט.

איתן ברושי: למזכיר הממשלה, לגבי המכתב לראש הממשלה.

איתן ברושי: השר לביטחון פנים אמר לי שאני צודק, אין לנו יכולת לעבוד ארבעה שרים בלי ראש ממשלה.

איתן ברושי: זה לא ייפתר בלי החלטת ממשלה.

איתן ברושי: זה צריך להיפתר בקבינט ואין לוותר על ההכרזה כעל פשיעה לאומנית כי אחרת זה לא יטופל ולא יפצו את החקלאים.

יואב קיש: תודה.

יואב קיש: שרן השכל, בקצרה.

שרן השכל: תודה רבה.

שרן השכל: אני קודם כל אומר שמג"ב עושים מעל ומעבר עם הכוחות ועם היכולת שיש לכם.

שרן השכל: צריך גם לברך על התפיסה אתמול של שני טון אבוקדו שהיו אמורים להיגנב והבנתי שעשיתם איזשהו מבצע שם.

יעקב שבתאי: עשינו.

יעקב שבתאי: מטה אשר.

שרן השכל: כן.

שרן השכל: עשיתם.

שרן השכל: החקלאות זה לא רק עסק פרטי.

שרן השכל: כמו שאנחנו שומעים כאן, חקלאות היא ציונות.

שרן השכל: החקלאות היא שמירה על האדמות של המדינה.

שרן השכל: לא סתם דובי אמר קודם שאנשים אחרים, גם ממדינות שונות, מתחילים לקנות את השטחים האלה של החקלאים.

שרן השכל: לפי ארגון השומר, במהלך עשר השנים האחרונות, מעל ל-250,000 דונם ננטשו על ידי חקלאים.

יצחק וקנין: את יודעת למה?

יצחק וקנין: למשרד המשפטים יש חוק התיישנות ולא מוכנים לאשר אותו.

יצחק וקנין: אנחנו מאבדים את האדמות בגלל קיבעון במשרד המשפטים ומשרד האוצר ביחד.

שרן השכל: אתה צודק אבל זה חלק ממלחמת התשה נגד החקלאים.

שרן השכל: זו מלחמת התשה נגד הציונות.

שרן השכל: מדובר כאן על כמות שטח של חמש פעמים הגודל של תל אביב.

שרן השכל: תחשבו על איזה גודל מדובר כאן.

שרן השכל: כן, חלק ממלחמת ההתשה, חקלאים מותשים ולא מגיעים לדווח.

שרן השכל: אם אנחנו נבקש כאן מהחקלאים להצביע, כל מי שאי פעם לא דיווח על פשיעה חקלאית כנגדו, אני בטוחה שלא יהיה כאן חקלאי אחד שלא ירים את ידו.

שרן השכל: כולם כאן ירימו את היד.

יואב קיש: אני מבקש לסיים.

יואב קיש: אלה לא נאומים.

שרן השכל: אנחנו מבינים שכמעט 80 אחוזים מהפשיעה לא מדווחת.

שרן השכל: צריך שהמשרד לביטחון פנים יעלה את הדבר הזה לראש סדר העדיפות שלו.

שרן השכל: לא יכול להיות, זה פשוט ביזיון, שהם לא קיבלו תקצוב נוסף, מג"ב שמטפל ב-60 אחוזים מכל הארץ מהתלונות על הפשיעה החקלאית והם לא קיבלו כוח אדם או תוספת תקציב.

שרן השכל: איך הדבר הזה יכול לקרות?

שרן השכל: זה פשוט מחדל.

שרן השכל: אם אנחנו לא נראה את התיקונים האלה, אם אנחנו לא נראה את המשרד לביטחון פנים מעלה את זה לראש סדר העדיפויות, אנחנו נתחיל לראות הידרדרות של הפרוטקשנים האלה שמגיעים גם היום לא רק לאתרי הבנייה אלא גם לשכונות.

שרן השכל: אנחנו רואים בדימונה דיירים שכבר מבקשים מהם פרוטקשן.

שרן השכל: באזור תבור מבקשים מהדיירים פרוטקשן.

מאיר כהן: אני גר בדימונה.

מאיר כהן: לא מבקשים שם פרוטקשן.

שרן השכל: מבקשים מהדיירים.

שרן השכל: דבר עם ראש העיר, הוא יספר לך.

יואב קיש: תודה שרן, את כבר סיימת את זכות הדיבור.

מאיר כהן: אני אבדוק את מה שאמר ראש העיר דימונה.

יואב קיש: אני רוצה לשמוע את התייחסות מנכ"ל משרד החקלאות.

יואב קיש: אני רוצה שתתייחס לנושא של בעיית הפשיעה, הפרוטקשן, ההתמודדות עם החקלאים, האם התופעה של נטישת קרקעות ומכירה לגורמים לא ישראליים, כל מה ששמענו כאן.

יואב קיש: אני אשמח לשמוע בקצרה התייחסותך.

שלמה בן אליהו: אכן החקלאות היא עיסוק שטומן בחובו אי ודאות גדולה הן ברמת המשקעים, ברמת המחלות, המזיקים וכדומה וחקלאי שצריך לאחר שהוא עבר את כל חוסר אי הוודאות וסוף סוף הצליח לגדל את המוצר, כשהוא צריך לקבל את המזומנים כדי לכלכל את העונה הבאה, הוא נכלל בתוך פשיעה חקלאית.

שלמה בן אליהו: אני לא רוצה להיכנס להגדרות בין פשיעה לבין טרור, לכולם כאן ברורה ההבחנה ביניהם, אבל בפועל, בתוצאה הסופית, החקלאי נקלע למצב של חוסר ודאות כלכלי ותזרימי.

שלמה בן אליהו: מה שצריך לעשות ברמה של המשרד לביטחון פנים, אני לא נכנס לזה כרגע.

שלמה בן אליהו: דיברתם על כך ואפשר לדבר אבל זה לא תחום האחריות שלנו, האכיפה, ולא התחום של ההתמודדות.

יואב קיש: אבל אתה מכיר את החקלאים.

יואב קיש: אתה עובד מול החקלאים.

יואב קיש: אני רוצה לשמוע אותך כמייצג אותם בעניין הזה.

שלמה בן אליהו: אני מסביר.

שלמה בן אליהו: אין ספק, כמייצג את המגזר החקלאי, שהנושא הזה משתלב עם כל הדברים האחרים שהם יוצרים את חוסר הוודאות, גורם בסופו של דבר לתחושה שהמדינה לא נותנת את הפתרון שצריך לתת והתוצאה הסופית שמתבטאת בעצם הפשיעה החקלאית גורמת, ראשית, לחוסר אמון במערכת כי אנחנו רואים את חוסר המשילות, גורמת לפגיעה כלכלית.

יואב קיש: עשיתם בדיקה כמה הנזק הכלכלי שנובע מהדבר הזה?

שלמה בן אליהו: זאת תמיד השאלה, אם מסתכלים על הנומינליות או מסתכלים על חוסר הרווחיות.

יעקב שבתאי: אני אנסה לעזור לך.

יעקב שבתאי: בשנה האחרונה, בשנת 2017, נזק חקלאי של בין מיליארד ו-200 מיליון שקלים למיליארד ו-400 מיליון שקלים.

יעקב שבתאי: לדעתי הנזק הוא יותר גדול ממה שמדווח.

קריאה: רק במה שאתה מטפל.

יעקב שבתאי: אמרתי נזק יותר גדול ממה שדווח.

יעקב שבתאי: יש תת דיווח גדול.

יואב קיש: תודה.

יואב קיש: אני רוצה לשמוע את גיורא זלץ, ראש מועצה אזורית גליל עליון.

גיורא זלץ: תודה רבה על הדיון הזה.

גיורא זלץ: אני חושב שהישיבה לא הייתה מתקיימת וכל הרעש של השבועות האחרונות לא היה קורה אילו לא היו שני קומביינים שרופים שעשו סיבוב בכל הארץ בערב פסח ומי שעשה את הפרויקט התיירותי הזה, אלה חקלאים של הגליל העליון.

גיורא זלץ: אני אשמח מאוד אם יהיה אפשר לתת את רשות הדיבור לחקלאים.

יואב קיש: כן, אני ארצה לשמוע את החקלאים.

יואב קיש: נציג או שניים של חקלאים שנשמח לשמוע אותם.

גיורא זלץ: יש גם טרקטור אחד שלא היה כי הוא נגנב משטח של קיבוץ יראון ואחרי שלושה ימים קיבלנו מהמשטרה הודעה שהתיק סגור מחוסר עניין לציבור.

גיורא זלץ: גנבו טרקטור שעולה 240 אלף שקלים.

קריאה: אין דבר כזה חוסר עניין לציבור.

קריאה: צריך לדייק.

גיורא זלץ: אני מודה לך על ההערה.

גיורא זלץ: אני אדייק.

גיורא זלץ: נגנב טרקטור בקיבוץ יראון ואחרי ארבעה ימים קיבלנו הודעה שמפסיקים לטפל בזה מסיבות שאני לא יודע אותן.

גיורא זלץ: בסדר?

גיורא זלץ: מדויק עכשיו?

קריאה: גם לא.

יואב קיש: תנו לו לסיים את דבריו.

גיורא זלץ: עבור החקלאים, החקלאות היא לא רק דרך חיים וזאת לא רק עבודה קשה.

גיורא זלץ: החקלאים לוקחים עליהם הרבה מאוד משימות לאומיות.

גיורא זלץ: אני אתן דוגמה מאצלנו וזה נכון למקומות אחרים.

גיורא זלץ: החקלאים בגליל העליון שומרים על 500,000 דונם שטחים פתוחים.

גיורא זלץ: הם שומרים על 240 קילומטרים נחל שיהיה נקי ומטופל ושמור עבור כל עם ישראל, מקורות הירדן.

גיורא זלץ: החקלאים בגליל העליון מאכילים 50,000 עגורים במשך ארבעה חודשים כדי שמדינת ישראל תהיה מדינה השנייה - - -

יואב קיש: גיורא, אתה לא במקום.

יואב קיש: אני מבקש להתמקד.

יואב קיש: יש לך עוד דקה לסיים את דבריך.

גיורא זלץ: מכאן אני מגיע למה שיואב אומר.

גיורא זלץ: מעבר למכות מלמעלה של בצורת, ברד ורוחות שיש לנו אותן כל הזמן, ומכות מלמטה עליהן דיבר מנכ"ל משרד החקלאות של היבוא ושל המים, יש לנו מכה חדשה.

גיורא זלץ: יש אנשים שמנסים בצורה אלימה להשפיע על ההחלטות שלנו וזה טרור.

גיורא זלץ: מכיוון שזה טרור, מכיוון שזה מה שעושים באלימות, משפיעים על ההחלטות שלנו, צריך להתייחס לזה כך.

גיורא זלץ: אני מצטרף למה שנאמר כאן.

גיורא זלץ: בדיוק כמו שלשדות שנשרפים על ידי עפיפונים מוצאים פיצוי כאן ועכשיו, פיצוי מלא לנזקים, אני מבקש מהוועדה הזאת, וזה כן באפשרותה להשפיע, אנחנו מבקשים שיהיה מנגנון –ואני יושב כאן ליד מנכ"ל קרן נזקי טבע – שבאופן מלא, מיידי ומהיר, החקלאים שנפגעים מטרור חקלאי, יקבלו פיצוי.

יואב קיש: תודה.

יואב קיש: אני רוצה לשמוע חקלאי שרוצה לדבר.

ניסים סרוסי: בוקר טוב.

ניסים סרוסי: אני מפונה גוש קטיף.

ניסים סרוסי: אני גר בדרום במיתר.

ניסים סרוסי: יש לי חוות כרמים בין עומר למיתר.

ניסים סרוסי: הגעתי לשטח אחרי שמונה שנות מאבק עם המדינה לקבל איזושהי חלקית אדמה ופיצוי.

ניסים סרוסי: קיבלתי חלקת אדמה באזור ההוא, באזור הפזורה הבדואית.

ניסים סרוסי: רק הגעתי לשטח כדי לראות איזו קרקע יש לי ומה יש לי, הגיעו אלי השכנים הבדואים והסבירו לי איך זה עובד: זה אזור בשליטה שלנו, אתה צריך לשלם לנו כדי שנשמור לך על השטח ואם לא תשלם, יהיו לך נזקים.

ניסים סרוסי: חד וחלק.

ניסים סרוסי: עוד לא היה לי כלום.

ניסים סרוסי: שמתי גדר.

ניסים סרוסי: אמרתי להם: חבר'ה, על מה תשמרו לי, אני רק שמתי גדר.

ניסים סרוסי: לקחו לי את הגדר.

ניסים סרוסי: לקחו לי את השער, לקחו לי 200 מטרים גדר ואמרו לי שעל זה צריך לשמור.

יואב קיש: התלוננת במשטרה?

ניסים סרוסי: הזמנתי משטרה.

ניסים סרוסי: המשטרה הסתכלה עלי ואמרה לי: אין לך שומר?

ניסים סרוסי: אמרתי, על מה לשמור?

ניסים סרוסי: הציעו לי להשתמש בשירותים שלהם.

יואב קיש: מתי היה הדיאלוג הזה עם המשטרה?

ניסים סרוסי: ב-2014.

ניסים סרוסי: פעם ראשונה.

ניסים סרוסי: חכה, זה לא נגמר.

ניסים סרוסי: שאלו אותי איפה אני ממוקם, הסבירו לי איזה שבטים יש ואמרו לי: לך לשבט הזה והזה.

יואב קיש: זה אמר לך שוטר?

ניסים סרוסי: שוטר אמר לי.

קריאה: שלם פרוטקשן.

ניסים סרוסי: כן.

ניסים סרוסי: זה הפתרון הכי טוב שיש לי.

מאיר כהן: הם רוצים תלושי משכורת.

יואב קיש: תנו לו לסיים את דבריו.

ניסים סרוסי: הם רוצים פיצויים.

ניסים סרוסי: הם רוצים הכול.

ניסים סרוסי: עזוב, עוד לא הגענו לזה.

ניסים סרוסי: עבר זמן ואני אמרתי שאני לא רוצה את השירות שלהם.

ניסים סרוסי: נטעתי את הכרם.

ניסים סרוסי: נכנסו שוב, עקרו לי עצים.

ניסים סרוסי: נכנסו שוב, גנבו לי גנרטור.

ניסים סרוסי: כל פעם פניתי למשטרה, הגשתי תלונה, אחרי יומיים, כמו ששמעתם כאן, נסגרה התלונה.

ניסים סרוסי: פשוט נסגרה התלונה.

יואב קיש: מה מצבך היום?

יואב קיש: תן לנו עדכון.

ניסים סרוסי: נכנעתי ושילמתי להם דמי חסות במשך שנתיים.

ניסים סרוסי: היה לי חצי שקל.

ניסים סרוסי: לפני בערך חצי שנה החלטתי שאני לא יכול לעמוד בזה, גם מצפונית - - -

קריאה: כמה דמי חסות שילמת?

יואב קיש: זה כאילו להעסיק שומר בכסף?

ניסים סרוסי: שילמתי 5,000 שקלים לחודש.

חיים ילין: זה זול.

ניסים סרוסי: מצפונית לא יכולתי לעמוד בזה.

ניסים סרוסי: כלכלית לא יכולתי לעמוד בזה.

ניסים סרוסי: הודעתי להם מספיק.

ניסים סרוסי: לפני שבועיים, במשך ארבעה ימים, נכנסו שלוש פעמים לכרם שלי.

ניסים סרוסי: פעם ראשונה לקחו רק עגלה, פעם שנייה נכנסו עם משאית והעמיסו את כל הציוד החקלאי שהיה לי שם כמו מרססים, נגררים, מזלג אחורי.

ניסים סרוסי: ציוד חקלאי שהיה לי שם.

שרן השכל: התלוננת למשטרה?

ניסים סרוסי: העמיסו.

ניסים סרוסי: באו בשבת, חתכו את הגדר, נכנסו עם משאית והעמיסו הכול ונסעו.

יואב קיש: ביטוח מכסה את זה?

ניסים סרוסי: אין ביטוח.

יואב קיש: תודה רבה.

יואב קיש: שמענו.

יואב קיש: הדברים ברורים.

יואב קיש: אני רוצה לשמוע עוד סיפור.

ניסים סרוסי: סליחה, עוד משפט אחד.

יואב קיש: משפט אחרון.

יואב קיש: אני פונה לכל חברי הכנסת.

יואב קיש: הכי טוב זה אם תפסיקו להעיר הערות כשאני מנהל את הדיון.

שרן השכל: לשם מה מתקיים דיון אם אנחנו לא יכולים להתייחס?

יואב קיש: אני ותן.

יואב קיש: את דיברת אבל את כל רגע מפריעה.

יואב קיש: זה מפריע לניהול הדיון.

ניסים סרוסי: לפני שבועיים אני פניתי במכתב לשר החקלאות וגם לשר ארדן ואמרתי להם שאם הם לא יכולים להגן עלינו, שיקימו איזושהי קרן שתעזור לנו.

ניסים סרוסי: איבדתי ביום אחד יותר מ-100,000 שקלים ומי עוזר לי?

עופר גרשוביץ: אני מחברת גד.

עופר גרשוביץ: אנחנו קואופרטיב מהגליל העליון.

עופר גרשוביץ: לנו היו שלוש הצתות - פעם אחת במשרדים, פעם אחת כלים חקלאיים ומה שגיורא ציין, לפני כחודש שרפו לנו את הכלים החקלאיים פעם שלישית.

יואב קיש: הקומביינים?

עופר גרשוביץ: הקומביינים.

עופר גרשוביץ: משטרה וכן הלאה, זה לא התפקיד שלנו.

עופר גרשוביץ: התפקיד שלנו, כמו החבר שישב כאן קודם, לעשות חקלאות, לעבד את השטחים וזה הופך להיות בלתי אפשרי.

עופר גרשוביץ: לנו יש רק פנייה אחת ובקשה מכם בעיקר והיא היכן שהמשטרה ומערכת המשפט והחברים האחרים נכשלים, תנו לנו ביטוח כדי שנוכל להמשיך לעשות חקלאות.

עופר גרשוביץ: זה כל מה שאנחנו רוצים.

יואב קיש: להערכתך ההצתות הן תופעה של בקשת פרוטקשן?

עופר גרשוביץ: כן.

עופר גרשוביץ: בניגוד לחבר, אלינו אף פעם לא באו.

עופר גרשוביץ: לא ביקשו.

עופר גרשוביץ: דרך אגב, כולם יודעים שאם היו מבקשים, היו מקבלים.

עופר גרשוביץ: זה הכי זול.

עופר גרשוביץ: אני לא מי שמבטח אותי, אני לא משטרה, אין לי מיליונים מאחורי הגב שלי.

עופר גרשוביץ: אנחנו מפרנסים 30 משפחות, מעבדים עשרות יחידות.

יואב קיש: להערכתך, מאיפה ההצתות?

יואב קיש: מה ההיגיון?

יואב קיש: למה סתם להצית?

עופר גרשוביץ: יכול להיות שחלק הוא פרוטקשן, יכול להיות שרוצים לגרש אותנו מעיבוד שטחים חקלאיים אבל לי כחקלאי, זה לא משנה.

יואב קיש: רוצים לייאש אתכם.

עופר גרשוביץ: לייאש.

יואב קיש: פולקמן, רצית שאלה.

יואב קיש: בבקשה.

רועי פולקמן: שאלה קצרה למפקד מג"ב לגבי הפער הענק בתיקים.

רועי פולקמן: למה רק ארבעה אחוזים מהתיקים?

רועי פולקמן: האם זה בגלל הכנת התיק?

קריאה: זה משרד המשפטים.

רועי פולקמן: אני רוצה את התשובה מהם.

רועי פולקמן: האם זו בעיה בהכנת התיקים?

רועי פולקמן: שמשרד המשפטים יענה על זה.

רועי פולקמן: למה הפער הגדול כל כך כי בסוף זה חריג.

רועי פולקמן: למה כל כך מעט תיקים מגיעים בסוף לכדי כתב אישום?

רועי פולקמן: אחר כך נדבר על הביטוח.

יואב קיש: משרד המשפטים.

יואב קיש: אני מבקש שתענה גם על נושא שעלה כאן קודם.

יואב קיש: אמנם נאמר שבששת החודשים האחרונות ברשות השופטת יש החמרה בענישה אבל איך אתה רואה את ההתנהלות בבתי המשפט והאם יש משהו שאפשר לעשות כדי לגרום לבתי המשפט ולשופטים ללכת לכיוון של החמרת ענישה, אם זה משהו שאפשר לעשות.

ערן צברי: אני מהפרקליטות.

ערן צברי: באופן כללי הצעת החוק מתייחסת למעשה להחמרת ענישה, לעונש מינימום שמדבר על מחצית שזה חריג בצורה קיצונית אפילו בעבירות מין.

ערן צברי: אנחנו מדברים על עונש מינימום.

יואב קיש: על איזו הצעת חוק אתה מדבר?

ערן צברי: הצעת החוק שמדברת על החמרה בענישה.

יואב קיש: לא דיברנו על זה.

רועי פולקמן: זה לא מגיע לכתב אישום.

רועי פולקמן: הענישה, לא משנה אם זה שנה או שנתיים כי זה בכלל לא מגיע לכתב אישום.

ערן צברי: אתה צודק.

ערן צברי: בגלל זה הצעת החוק שעמדה כאן, לפחות מה שאני קיבלתי כהכנה לדיון, היא הצעה שמחטיאה את המטרה.

יואב קיש: אני לא יודע על איזו הצעה אתה מדבר.

יואב קיש: של מי ההצעה?

יואב קיש: הצעה פרטית?

יואב קיש: ממשלתית?

רוברט אילטוב: שלי.

יואב קיש: עזוב.

יואב קיש: זה לא הדיון.

יואב קיש: ייקח זמן עד שהצעת החוק תגיע.

יואב קיש: יכול להיות שזאת הצעת חוק מצוינת אבל עד שהיא תשלים חקיקה, ייקח הרבה מאוד זמן.

רוברט אילטוב: אפשר לקדם אותה מהר.

יואב קיש: אני סומך על היכולות שלכם לקדם את זה.

יואב קיש: אני כרגע מדבר על המצב הנוכחי ואיך אפשר להתמודד עם הנושא.

ערן צברי: אני כן אומר עוד פעם בנוגע להצעת החוק וזה חשוב כי אני גם מדבר על נושא האכיפה.

ערן צברי: היא לא תעשה את השינוי אלא מה שיעשה את השינוי זה שייאספו ראיות, יהיו למשטרה אמצעים, ודאי סיגינטים, אמצעים של מעקב, אמצעים של איסוף ראיות.

ערן צברי: אלה הדברים החשובים.

שרן השכל: אתה אומר שהמשטרה לא מביאה לכם ראיות?

ערן צברי: בתיק המשטרה בו נאספות ראיות, לפעמים זה לא מספיק.

שרן השכל: ב-95 אחוזים מהמקרים, הראיות שהמשטרה מביאה לכם הן לא מספיקות?

חיים ילין: יואב, או שאתה נותן את רשות הדיבור לכולם או שמתפרצים?

יואב קיש: נכון.

יואב קיש: אתה צודק.

יואב קיש: אני אתחיל להוציא.

יואב קיש: מי שמתפרץ, אני אקרא לו לסדר.

יואב קיש: צודק.

יואב קיש: אין לי דרך אחרת.

יואב קיש: כולם רוצים לדבר.

יואב קיש: אני מבין שזה בא מרצון טוב.

יואב קיש: אני רוצה לשאול אותך שאלה.

יואב קיש: אם אתה לא יודע, אתה לא יודע.

יואב קיש: שמענו כאן מקרה של חקלאי שתיאר תיאור מאוד בעייתי, בוא נגיד את זה כך, אם לא מעבר לכך.

יואב קיש: איך אתם רואים אפשרות להתמודד עם הדבר הזה ומה חסר לך כדי שדברים כאלה לא יקרו?

ערן צברי: אני אומר שוב.

ערן צברי: לא באתי להתעמת על עובדה או מה כן נכון או מה לא נכון.

ערן צברי: אני לא מתעסק בזה.

ערן צברי: לא הייתי, לא קיבלתי את התיק אלי.

יואב קיש: אין תיק.

יואב קיש: אמרו לו ללכת להביא שומר.

ערן צברי: שוב, בשבילי זאת חצי רכילות.

ערן צברי: אני לא מתייחס לזה.

ערן צברי: לא באתי להתעמת אתו.

ערן צברי: אני לא יודע מה היה שם.

ערן צברי: זה לא העניין.

ערן צברי: העניין הוא בסופו של דבר אם יש לי בתיק ראיות נגד חשוד ספציפי.

יואב קיש: אני אומר לך שעד שלא תהיה יחידה דדיקייטד שתטפל בדברים האלה, תצייד אותם בהקלטות, תצייד אותם באמצעים והדברים האלה לא יקרו, לא נראה שום שינוי בדבר הזה.

יואב קיש: השומרים האלה ימשיכו להשתלט לנו על המגזר החקלאי.

ערן צברי: צריך לחזק את הגוף המשטרתי שהוא הגוף החזק בעניין הזה.

ערן צברי: אם אנחנו ניתן להם כלים, נצליח לקבל גם תיקים שנוכל לעבוד אתם.

יואב קיש: תודה.

יואב קיש: חברת הכנסת לאה פדידה.

לאה פדידה: אני חושבת שהגיע הזמן שלא נלך מסביב סביב ונחליט שזה אירוע ביטחוני לאומני.

לאה פדידה: נקודה.

לאה פדידה: כך צריך להתייחס לזה.

לאה פדידה: לא יכול להיות שאנחנו יכולים לתפוס מחבל במדינת ערב אי שם ואנחנו לא מסוגלים לתפוס את הכנופיות האלה ולעשות לזה סוף.

יצחק וקנין: אנחנו לא מסוגלים לטפל בטרור.

לאה פדידה: אני מצטרפת לדעתך.

לאה פדידה: לא יתכן ולא יכול להיות שאנחנו ניתן לחקלאים האלה שמבחינתי הם הציונות האמיתית להתעסק עם זה לבד.

לאה פדידה: הרי אם נגדיר את זה בסדר העדיפויות ותהיה לכך יחידה מיוחדת שנגדיר אותה למלחמה בטרור לאומני שווה, קרי, חקלאות, אזי לא יהיו מקרים כאלה ולא נצטרך לדבר בכלל על ביטוח כי יהיה שווה לבטח.

לאה פדידה: אז נוכל לתת לחקלאים האלה שני דברים: ביטחון וביטוח וביטחון לעצמנו.

לאה פדידה: שלא נתעורר בבוקר ונגיד שעל אדמתנו בריבונות שלנו איבדנו את האדמות של מדינת ישראל ואז חוק הלאום לא יעזור.

לאה פדידה: בואו נחליט שזה אירוע ביטחוני לאומי ונחליט שאנחנו נלחמים בזה כמו בטרור.

לאה פדידה: נקודה.

יואב קיש: תודה.

יואב קיש: חבר הכנסת אכרם חסון.

אכרם חסון: יואב, הדיון הזה מחייב וחשוב מאוד.

אכרם חסון: אנחנו כאן שמענו את כל הארגונים וגם קראנו את כל ניירות העמדה ששלחתם לנו.

אכרם חסון: אני קודם כל רוצה לומר לחברים כאן שאין גיבוש עמדה אחידה של כולם וזה חבל.

אכרם חסון: דבר שני, כל מי שמקשיב לנו וכל מי שרואה אותנו וצופה בנו רואה שמשתלם לגנוב.

אכרם חסון: לפי מה שאמרתם, אנחנו מעודדים את אלה.

אכרם חסון: המצב הקיים בשטח מעודד את כל אלה שגונבים, גם אם אלה כנופיות פשע מהרשות הפלסטינית, ואני לא יודע איפה השב"כ ואיפה המשטרה בנושא הזה, וגם אם אלה תושבי הדרום.

אכרם חסון: משתלם היום לבוא ולגנוב.

אכרם חסון: אנשים משלמים פרוטקשן ושותקים.

אכרם חסון: אנחנו מדינת עולם שלישי בתחום הזה.

אכרם חסון: כך מתנהלים.

אכרם חסון: כואב לראות את זה.

אכרם חסון: אני רוצה לומר לכם דבר אחד.

אכרם חסון: מדינת ישראל יכולה להתמודד עם הדבר הזה בצורה מהירה ויכולה גם לקטול את התופעה הזאת ולעקור אותה מהשורש.

אכרם חסון: השאלה היא האם אנחנו יוצאים מכאן, לאן?

יואב קיש: אני אגיד לך.

אכרם חסון: רק רגע.

אכרם חסון: אני שואל כי זה חשוב לי לשמוע גם את דעתך.

אכרם חסון: מאחר ואנחנו חברי כנסת ויש לנו את כל הכלים, אבל לצערי הרב ההרתעה של חברי הכנסת ירדה.

אכרם חסון: חברות הביטוח הוקמו במדינת ישראל לא רק כדי לבדוק אם משתלם להן לבטח או לא משתלם להן.

אכרם חסון: אנחנו צריכים להביא את כל ראשי חברות הביטוח לכאן ולומר להם.

איילת נחמיאס ורבין: יש חברת ביטוח ממשלתית.

אכרם חסון: אני שמעתי מה אמרו האנשים, שחברות הביטוח לא מוכנות לבטח לא גניבה חקלאית ולא ציוד חקלאי.

אכרם חסון: אנחנו צריכים לשלול להן את הרישיונות אנחנו צריכים להיות עם הרתעה.

יואב קיש: אני אומר לך לגבי זה.

יואב קיש: קודם כל נושא הבעיה שאין ביטוח הוא נושא מאוד מהותי וקריטי.

יואב קיש: אני לא בטוח שהפתרון שאתה מתאר אותו הוא פתרון נכון.

יואב קיש: יכול להיות שצריך לחשוב על כיוון.

יואב קיש: אני חושב שהולכים עם פיצוי ממשלתי בקרן שקיימת למקומות האלה כי אלה חברות פרטיות.

יואב קיש: אני אומר שאני מסכים, צריך פתרון ותכף נדבר על הנושא.

אכרם חסון: דבר אחרון.

אכרם חסון: מאחר והנושא הזה בדמך והוא כואב לך ושמענו אותך, אני מציע לך שדיון כזה צריך לקיים אותו עם שר האוצר, עם שר החקלאות, עם השר לביטחון פנים.

יואב קיש: זה מה שאמרתי.

יואב קיש: ב-16 במאי יהיה דיון משולש.

אכרם חסון: שרת המשפטים חייבת להיות.

אכרם חסון: גם היועץ המשפטי לממשלה.

יואב קיש: תודה.

יואב קיש: חמד עמאר, בבקשה.

חמד עמאר: אדוני היושב ראש, קודם כל אני רוצה להודות לך על קיום הדיון החשוב הזה.

חמד עמאר: אני חושב שצריך להיות רק דבר אחד: החלטה של ממשלת ישראל שהיא כן מטפלת בפשע החקלאי.

חמד עמאר: צריכה להיות החלטה.

חמד עמאר: אם תהיה החלטה, תהיה לנו תוצאה.

חמד עמאר: אני אומר לכם שעד עכשיו אין לנו החלטה כזאת.

חמד עמאר: ממשלת ישראל עדיין לא החליטה שהיא רוצה לטפל בפשע החקלאי.

חמד עמאר: כשיושב חקלאי כאן ואומר שהוא משלם 5,000 שקלים לחודש - - -

יואב קיש: תלוי כמה הוא גדול.

חמד עמאר: והוא יודע למי הוא משלם, הוא יכול להעביר את זה למשטרה, הוא יכול להעביר למישהו.

חמד עמאר: אם הייתה הרתעה, לא היה לנו דבר כזה.

חמד עמאר: לא יכול להיות שיחידות מג"ב יהיו כפופות לתחנות משטרה.

חמד עמאר: יחידות מג"ב שמטפלות בפשע החקלאי, צריכות להיות יחידות מג"ב שכפופות למטה הארצי של מג"ב, כפופות למפקד מג"ב, כפופות למג"ב ויטפלו בפשע החקלאי.

חמד עמאר: מג"ב מרתיע יותר בנושא הזה משוטר כחול, ואני אומר את זה באופן ברור.

חמד עמאר: מג"ב מרתיע יותר.

חמד עמאר: שוטר מג"ב שמגיע לשטח ומסתובב בשטח, מסתובב בשטח החקלאי, מרתיע יותר מכל אחד אחר.

חמד עמאר: כשאנחנו מדברים על שיטור עירוני, שמים 35 מיליון שקלים לשיטור עירוני, שאותו מושב צריך לשלם עוד כסף, אנחנו מחפשים פתרון ככה.

חמד עמאר: זה לא פתרון.

חמד עמאר: לכן בדברים כאלה צריכה להיות החלטת ממשלה היא באה ומטפלת בפשע החקלאי והיא מפסיקה אותו.

חמד עמאר: לא יכול להיות שאנחנו מדינת ישראל שמתגאים בכל מקום על החקלאות הישראלית וראש הממשלה מדבר על הפיתוח החקלאי ואנחנו לא יכולים לשמור על החקלאים שלנו.

יואב קיש: בהמשך למה שאתה אומר אני רוצה לומר כמה דברים.

יואב קיש: ראשית, אני אומר לחברי הכנסת.

יואב קיש: אני לא מסיים את הדיון אבל לפני הסיום אני אומר מה אני רוצה ואני רוצה שתדעו.

יואב קיש: אני אנסח הודעה שאני רוצה שנצביע עליה.

יואב קיש: אחד הדברים הברורים שאני ארצה שיהיה כתוב בה היא שאנחנו קוראים לממשלת ישראל להעביר החלטה ממוקדת לטיפול בפשיעה החקלאית.

יואב קיש: זו אמירה ברורה שאני חושב שכולם מאחוריה.

יואב קיש: מעבר לזה.

יואב קיש: למשרד לביטחון פנים, מה ששמענו, לחזור בחזרה למיקוד שלמג"ב בפשיעה החקלאית וזה נכון שהיה שינוי, ויש לו יתרונות.

יואב קיש: אני לא רוצה להיכנס אבל אני חושב שצריך למצוא את המשאבים והתקציבים ליחידת מג"ב ממוקדת בפשיעה חקלאית שתהיה חוץ טריטוריאלית לתכנית הזו שאתם דיברתם עליה, במיוחד במקומות בהם אין זהות, כמו שאמרת, בין תחנה לאזור.

יואב קיש: אני חושב שזה מהלך מאוד חשוב.

יואב קיש: בהמשך יהיו עוד דברים, אבל אנחנו נצביע על החלטה שמתגבשת כאן.

יואב קיש: אני רוצה לשמוע עוד חקלאי שהבנתי שנגנב לו רכוש ולא דווח.

יואב קיש: יאיר בן דוד.

יואב קיש: אני רוצה לשמוע למה לא דיווחת, מה נגנב וספר בקצרה את הסיפור שלך.

יאיר בן דוד: שלום רב.

יאיר בן דוד: אני חקלאי רק שבע שנים.

יאיר בן דוד: בשנים הראשונות דיווחתי על גניבות חקלאיות שהיו.

יואב קיש: איפה אתה גר?

יאיר בן דוד: אני גר בגוש עציון.

יאיר בן דוד: אנחנו מגדלים צאן לבשר.

יאיר בן דוד: הסיפור הוא מאוד פשוט שאני מכיר אותו יחסית זמן קצר אבל חקלאים אחרים חווים אותו.

יאיר בן דוד: זה מתחיל עם להתלונן ואתה רואה שבעצם אחרי יום-יומיים נסגר התיק ובדרך כלל אומרים לך, תשמע, תעשה איזשהו משהו אחר, תחשוב מחוץ לקופסא איך אתה פותר את זה כי אנחנו בטח לא יכולים לפתור את זה.

יאיר בן דוד: אחרי זמן מה גם לא מגיעים אליך אלא אתה צריך לצאת, לפספס עוד יום עבודה וללכת לתחנה הקרובה או משהו כזה.

יאיר בן דוד: לפני שבועיים גנבו לי 16 כבשים ו-8 טלאים, פשוט אמרתי לשם מה לדווח?

יאיר בן דוד: הרי אתה לא מקבל כסף, אין ביטוח, אין שום אינטרס לדווח.

יאיר בן דוד: לא דיווחתי לא למשטרת ישראל ולא לאף אחד.

יואב קיש: הנה התשובה.

יעקב שבתאי: זאת לא התשובה אלי כי גוש עציון לא קשור לתחום ביטחון פנים.

יואב קיש: האם התופעה הזאת של הגניבה קשורה גם לנושא של פרוטקשן או שלא נתקלת בנושא הזה באזור בו אתה גר?

יאיר בן דוד: באזור שאני נמצא בו אין פרוטקשן אבל יש המון המון גניבות על רקע לאומני, בכל האזורים.

יואב קיש: זה שונה קצת ממה שקורה בתוך ישראל.

יאיר בן דוד: אגב, כאן מתחילה הבעיה.

יאיר בן דוד: הסיבה שאנחנו עוסקים במה שאנחנו עוסקים היא בגלל הציונות.

יואב קיש: נמצא כאן נציג משרד הביטחון?

יואב קיש: לא הגיע.

יואב קיש: אנחנו נוציא לו הערה.

איתן ברושי: אבל נציג משטרת ש"י כאן.

יואב קיש: ברור שצריך לראות שהתפר הזה שבין יהודה ושומרון עם המשרד לביטחון פנים וצה"ל שלא מטפל בדברים האלה, זה משהו שחייבים לטפל בו.

יואב קיש: חבר הכנסת רוברט אילטוב, בבקשה.

רוברט אילטוב: כבוד היושב ראש, תודה על הדיון שהוא מאוד חשוב.

יואב קיש: רק לסדר.

יואב קיש: אחרי חבר הכנסת רוברט אילטוב ידברו חיים ילין, מאיר כהן – יצא - אמיר אוחנה, בצלאל סמוטריץ - יצא - ואיילת נחמיאס ורבין.

רוברט אילטוב: תודה על הדיון שהוא דיון מאוד חשוב.

רוברט אילטוב: אנחנו רואים את הפגיעה החמורה באמון הציבור וזה לא משנה כמה מג"ב יעשו.

רוברט אילטוב: אם אין את הראיות, משרד המשפטים לא יגיש את התיקים ובסוף לא יהיו כתבי אישום.

רוברט אילטוב: השאלה היא איך מגייסים את אותן ראיות ואיך מטפלים בסוגיה הזאת ברמה המשפטית, וזו סוגיה אחת.

רוברט אילטוב: אבל מעבר לזה יש שני דברים פרקטיים שהם כבר על שולחן הכנסת ושל הממשלה ואלה שתי הצעות חוק שאני הגשתי.

רוברט אילטוב: הצעה אחת היא הצעת חוק העונשין שמחמירה בענישה בצורה מאוד אגרסיבית וגם קונסת את אותם אנשים שמבצעים את העבירות.

רוברט אילטוב: ההצעה השנייה היא הפיצויים, מכיוון שחברות הביטוח אינן רוצות להכניס את זה בחוק ולא בהחלטה כזו או אחרת, לתת פיצויים כאשר נגרם נזק בידי אדם ולהגדיל את התקציב של 17 מיליון שקלים שכבר הוקצה בתקציב המדינה ומתחיל להסתובב במסדרונות האוצר לבוא ולחוקק חקיקה בצורה מפורשת שתחייב את הממשלה ואת כל מוסדות המדינה.

רוברט אילטוב: לצערי הצעת החוק הזאת תקועה בוועדת שרים לענייני חקיקה והאוצר לא רוצה לקדם אותה.

רוברט אילטוב: דרך אגב, הצעת החוק הזאת היא הצעת חוק אחד לאחד, אותה הצעה שהגיש אותה שר האוצר דהיום עת היה חבר כנסת ב-2007.

רוברט אילטוב: צערי כיום הוא מסרב לקדם את הצעת החוק הזאת.

רוברט אילטוב: אני חושב שהצעת החוק הזאת, גם אם היא לא תתקבל בימים אלה אבל ברגע שהיא תתחיל לנוע במסדרונות הכנסת, היא תקדם גם את האוצר לבוא ולקדם את זה בהחלטות שונות כגשר שבינתיים נותן פתרון לחקלאים.

יואב קיש: תודה.

יואב קיש: חבר הכנסת חיים ילין.

חיים ילין: כבוד היושב ראש, בדצמבר 2015 ביקשתי דיון והדיון התקיים כאן בוועדת הכלכלה, בדיוק באולם הזה.

חיים ילין: דצמבר 2015.

חיים ילין: הגעתי לכאן יחד עם מרכז המחקר והמידע של הכנסת שהניח כאן את הדוח והדוח הוא דוח מדהים שעושה ניתוח מ-2011 עד 2015.

יואב קיש: אם אני לא טועה, הדוח יצא ב-2016.

חיים ילין: כן.

יואב קיש: אם כן, איך עשית כאן דיון בדצמבר 2015?

חיים ילין: היה דיון בדצמבר 2015 עם מסקנות שכתובות בדוח.

חיים ילין: בעקבות המסקנות האלה פנינו למרכז המחקר והגיע הדוח שמדבר על חמש שנים, 18,000 ראש בקר שנגנבו.

חיים ילין: רק 5,000 הצליחו להחזיר.

חיים ילין: לא אלאה אתכם בכל הרשימה הזאת.

חיים ילין: הנתון בו מדובר כאן, בין ארבעה לחמישה אחוזים תיקים שנפתחים, זה נתון שמגיע ממרכז המחקר ולא אנחנו ממציאים אותו.

חיים ילין: אתה פרקליט, אתה יודע עובדות והנה העובדות.

חיים ילין: זה התנ"ך שלנו.

חיים ילין: מרכז המחקר והמידע.

חיים ילין: זה מה שכתוב כאן.

חיים ילין: אין אכיפה.

חיים ילין: אני אומר לכם את הדברים האלה בצורה הטובה ביותר שאני יכול.

חיים ילין: גם אם ישימו על כל דונם שוטר, הפשיעה תמשיך כי זה תכלול של כמה דברים.

חיים ילין: האחד, ממשלה.

חיים ילין: יסלחו לי כל מי שיושב כאן בקואליציה, זה לא משנה איזו ממשלה אבל אם הממשלה הייתה אומרת שאין יותר טרור חקלאי – לא היה טרור חקלאי.

חיים ילין: אני מודיע לכם את זה.

יואב קיש: אמרתי שההמלצה הראשונה שלנו תהיה לקרוא לממשלה לקבל החלטה.

חיים ילין: תן לי לסיים.

חיים ילין: אני לא הפרעתי לאף אחד.

יואב קיש: נא לסכם.

חיים ילין: עוד לא התחלתי.

יואב קיש: אין מה לעשות.

יואב קיש: הזמן קצר.

חיים ילין: אני אתחיל את הסיכום שלי.

חיים ילין: ברגע שמדובר על משרד אחד, אם היה משרד החקלאות אחראי רק על הפשיעה החקלאית, אז נותנים לו בראש.

חיים ילין: אבל זה לא משרד אחד.

חיים ילין: היכן שיש שני משרדים, כבר יש כשל והוא לא פוליטי אלא הוא ניהולי.

חיים ילין: מישהו כבר צריך לתכלל על שני משרדים.

חיים ילין: כאשר מדובר על שלושה משרדים, ברוך.

חיים ילין: כשיש ארבעה משרדים, אני לא רוצה לספר לכם.

חיים ילין: יש כאן ארבעה משרדים.

חיים ילין: זה התפקיד של מנכ"ל משרד ראש הממשלה, אם אתם יודעים או לא יודעים, לתכלל את המשרדים.

חיים ילין: למה בעוטף עזה העסק עובד?

חיים ילין: כי הוא עובד בזה.

חיים ילין: המנכ"ל מתעסק בזה.

חיים ילין: אם המנכ"ל היה מתעסק בזה בהוראה של ראש הממשלה וממשלת ישראל, הוא היה מתכלל את ארבעת המשרדים – לא הייתה בכלל בעיה.

חיים ילין: דבר שני.

חיים ילין: המשמעות היא שמשרד המשפטים צריך לקדם את החוקים גם של אילטוב וגם שלי, לא משנה של מי.

חיים ילין: לא יכול להיות שלאנשים משתלם לעשות פשע.

חיים ילין: הייתי יושב ראש קיבוץ בדרום.

חיים ילין: פעם ראשונה שנחשפתי לזה, זה היה לפני 15 שנים.

יואב קיש: אמרת שאתה מסכם.

יואב קיש: סיפורים זה לא סיכום.

יואב קיש: סיכום.

יואב קיש: יש לך חצי דקה, נא לסיים.

חיים ילין: שאלתי מה זה התלוש הזה, 8,500 שקלים לחודש.

חיים ילין: שאלתי מה זה התלוש, למה צריך תלוש שמירה, ממתי קיבוץ מוציא תלוש שמירה?

חיים ילין: הרי יש התנדבות בשמירה ואנחנו כולנו שומרים.

חיים ילין: אמרו לי, אתה לא מבין, אתה אמנם גר בבארי אבל כאן אצלנו יותר דרומה, אם אתה לא משלם לשומר שהוא בדואי והוא מהחמולה הזאת, לא יעזור לך כלום, מחר בבוקר אין לך כאן ציוד.

חיים ילין: כשאומרים לי 5,000 שקלים, אני אומר שעשו לכם הנחה כי לפני 15 שנים שילמנו 8,500 שקלים.

חיים ילין: אני אומר לך את הדברים כמו שהם.

חיים ילין: בסוף, בסוף, בסוף יש גם חיבור בין המצב הביטחוני לבין הטרור הזה.

חיים ילין: למה?

חיים ילין: כשהם רואים שהם יכולים לקחת ציוד, להעביר אותו לאיו"ש, להעביר אותו לצד המזרחי כי אין גדר שם והם מבינים שזה ציר טרור ומחר יעבירו אמל"ח – אני אומר לך את הדברים כמו שהם – בסוף, אם אתה לא רוצה לעשות את החיבור, וממשלת ישראל לא עושה את החיבור, איזו ממשלה ימנית ביטחונית יש לנו?

חיים ילין: עכשיו צריך למנוע את הדבר הזה.

חיים ילין: שלוש שנים אנחנו מדברים.

חיים ילין: כל פעם דיבורים ודיבורים אבל מה אתה הולך לעשות?

חיים ילין: אני רוצה תשובה.

יואב קיש: אמרתי לך מה הוועדה הזאת תעשה.

יואב קיש: תישאר כאן ותצביע.

יואב קיש: אמרתי לך, אנחנו נגדיר את הנושאים.

חיים ילין: תצביע בעד מה?

יואב קיש: אני לא משלם משכורת לשוטרים.

יואב קיש: נכון?

חיים ילין: לא לשוטרים.

חיים ילין: לממשלה.

יואב קיש: בסדר.

יואב קיש: תודה רבה.

יואב קיש: חבר הכנסת אמיר אוחנה.

אמיר אוחנה: תודה לך אדוני היושב ראש.

אמיר אוחנה: אני מלווה את הנושא הזה פחות או יותר מאז שאני בכנסת ואני חושב שעד שלא נפסיק לקרוא לו פשיעה חקלאית ונתחיל לקרוא לו טרור כלכלי, הבעיה הזו לא תיפתר.

אמיר אוחנה: מה המשמעות של ההגדרה של האירוע הזה כטרור כלכלי?

אמיר אוחנה: ראשית, הקצאת המשאבים הראויה לטיפול בטרור.

אמיר אוחנה: שנית, הפעילויות, הן בפן של תפיסה כי המניעה של הפשיעה בנויה משני נדבכים – ראשית, הסיכוי שיתפסו אותי, ושנית, אם יתפסו אותי, מה יעשו לי.

אמיר אוחנה: אם כן, קודם כל, התפיסה.

אמיר אוחנה: אנחנו רואים שהאחוזים הם נמוכים.

אמיר אוחנה: אני מעריך מאוד שהם עלו אפילו פי שלושה, כך ראיתי, לפחות לגבי מעצרים עד תום הליכים, שזה יפה אבל עדיין הנתונים הם נמוכים.

אמיר אוחנה: שנית, כמובן מערכת המשפט.

אמיר אוחנה: מה היא עושה במקרים שנתפסו?

אמיר אוחנה: הן בפן של מעצר עד תום הליכים, הן בפן של ענישה משמעותית ומרתיעה.

אמיר אוחנה: אדוני, ההגדרה כפשע חקלאי בעצם מסמנת גם למשטרה וגם לרשויות שאלה עבירות רכוש.

אמיר אוחנה: עבירות רכוש, אפשר להעביר הלאה.

אמיר אוחנה: יש לנו סדרי עדיפויות.

אמיר אוחנה: אבל כאשר אנחנו מגדירים את זה טרור כלכלי, אנחנו בעצם אומרים להם שזה נמצא לא בראש אולי אבל גבוה יותר בסדרי העדיפויות של המשטרה.

אמיר אוחנה: אנחנו אומרים בעצם שאמנם אין כאן נזק בחיי אדם אבל זה רק לכאורה משום שאנשים מאבדים כאן לא את חייהם אבל הם מאבדים את עמל חייהם.

אמיר אוחנה: האנשים מאבדים את פרי חייהם, את עמל חייהם ואנחנו צריכים להתייחס לזה כמו טרור כלכלי ולקרוא לזה כך.

יואב קיש: תודה.

יואב קיש: חברת הכנסת איילת נחמיאס ורבין.

איילת נחמיאס ורבין: אני מודה לך מאוד ואני באמת רוצה להביע ממש הערצה לחקלאי ישראל.

יואב קיש: כולנו שותפים להרגשה הזאת.

איילת נחמיאס ורבין: אני חושבת שרוב הציבור פשוט לא מבין מה החקלאים בארץ עוברים במשך שנים.

איילת נחמיאס ורבין: אני נחשפתי פעם ראשונה לטרור חקלאי לפני הרבה שנים במשק של המשפחה שלי בנהלל.

איילת נחמיאס ורבין: מי שלא ראה חקלאי עומד מול רפת שנבזזה, שהבית שלו כמעט נשרף בגלל שהשתמשו גם באמצעים שיכלו לגרום לבית להתלקח, לא מבין באמת מול מה הם עומדים.

איילת נחמיאס ורבין: אני באמת מאוד מעריכה את העבודה שלכם אבל אני גם רואה את החקלאים עומדים מול שוקת שבורה ולכן הם לא ניגשים על ראש בקר אחד שנגנב לדווח לגורם ביטחוני, משטרה, צה"ל וכולי.

איילת נחמיאס ורבין: בעיני יש שתי פעולות שהן מאוד מהירות, חבר הכנסת קיש.

איילת נחמיאס ורבין: האחת, צריך להחזיר את הרבש"צים.

איילת נחמיאס ורבין: אנחנו יודעים שלרבש"צים היה חלק משמעותי ביכולת למנוע את הפשיעה החקלאית, טרור חקלאי.

איילת נחמיאס ורבין: אמיר אוחנה, אני אתך ועדיין חלק מזה אנחנו יודעים שיש גם פשיעה.

איילת נחמיאס ורבין: יש כאן אלמנטים של פרוטקשן.

איילת נחמיאס ורבין: לא הכול זה טרור.

אמיר אוחנה: אמרתי רוב מוחלט של העבריינים שנתפסו הם ערבים.

אמיר אוחנה: למה אנחנו מייפים את זה?

איילת נחמיאס ורבין: אנחנו לא מייפים.

איילת נחמיאס ורבין: לא הכול הוא טרור עפיפונים.

אמיר אוחנה: רוב מוחלט הם ערבים.

איילת נחמיאס ורבין: ההגדרה של טרור היא חשובה לאחד הדברים, וכאן אני מסכימה אתך.

איילת נחמיאס ורבין: היא גם קשורה לטיפול אבל היא גם קשורה לנושא הפיצוי.

איילת נחמיאס ורבין: כאן למשל בנושא טרור העפיפונים, אנחנו רואים יחסית פעולה מהירה והם יקבלו אני מקווה פיצוי ממס רכוש.

איילת נחמיאס ורבין: הדבר הזה חשוב.

איילת נחמיאס ורבין: לנושא הביטוח.

איילת נחמיאס ורבין: אני עובדת על נושא הביטוח כמעט שלוש שנים.

איילת נחמיאס ורבין: הייתה לי הזכות להיות דירקטורית בחברה ממשלתית.

איילת נחמיאס ורבין: שש שנים הייתי בחברה הזאת.

איילת נחמיאס ורבין: החברה הזאת, לא צריך חקיקה בשביל זה, יכולה תוך זמן מאוד מאוד קצר להוציא פוליסות ביטוח.

איילת נחמיאס ורבין: יש לזה עלות מהמדינה, צריך לתת רשת ביטחון, צריך שזאת תהיה פוליסה שהיא ממש זולה לחקלאים כי זה בכל זאת לא ביטוח רגיל, ביטול יבולים של נזק חקלאי רגיל.

איילת נחמיאס ורבין: אבל היא יודעת גם לבטח אסונות טבע.

איילת נחמיאס ורבין: כלומר, היא יודעת להתמודד עם דברים שהם מה שנקרא פורס מג'ור בשפת הביטוח.

איילת נחמיאס ורבין: אני פניתי בשבוע שעבר לראש הממשלה.

איילת נחמיאס ורבין: מוכרחה להודות לשר החקלאות שבאותו יום הוא השיב לי ועדיין, תאמין או לא, יש התניה בתקצוב, ב-2019 אולי יתקצבו את זה ב-16 מיליון שקלים, את שלוש הפוליסות, תקן אתי שלמה אם אני טועה.

איילת נחמיאס ורבין: זה גניבת צאן, גניבת בקר ויבולים.

יצחק וקנין: זה לא מוסדר.

שלמה בן אליהו: את לא טועה.

איילת נחמיאס ורבין: לא יכול להיות שהביטוח הזה לא היה כבר ב-2018.

איילת נחמיאס ורבין: הרי הדיון הראשון שנעשה בנושא של הנזק של הטרור החקלאי היה בוועדת הכלכלה לפני כמעט שלוש שנים.

איילת נחמיאס ורבין: אנחנו ישבנו כאן עם השומר החדש ולא יכול להיות שאנחנו עדיין נמצאים באותו מצב.

יואב קיש: תודה רבה.

יואב קיש: אני רוצה לשמוע את השומר החדש.

ערן שחורי: אני מנהל בית אריזה ביסוד המעלה.

יואב קיש: אתה לא בזכות דיבור.

יואב קיש: מי זה מהשומר החדש?

אורי ספיר: סמנכ"ל מרחבים בשומר החדש.

אורי ספיר: אני רוצה קודם כל לברך על הפורום הרחב שיושב כאן.

אורי ספיר: אנחנו שלוש שנים פחות או יותר נמצאים בוועדות שונות בכנסת.

אורי ספיר: יותר מעשרה אחוזים מחברי הבית עברו כאן.

אורי ספיר: זה מבחינתנו כבר הישג.

אורי ספיר: צריך למנף את זה עכשיו להחלטות אופרטיביות.

יואב קיש: אני חושב שיש שינוי במודעות אבל השלב הבא הוא תוצאה.

אורי ספיר: נכון.

אורי ספיר: אבל זה השלב הראשון ואנחנו בכיוון הנכון.

אורי ספיר: הדבר השני שאני רוצה לומר.

אורי ספיר: יש לנו רשויות אכיפה מעולות.

אורי ספיר: אני רוצה לציין בפירוש את מג"ב עניין הזה כמי שמוביל את המאבק בפשיעה החקלאית או בטרור, ותכף אני אדבר גם על זה, על המינוחים.

יואב קיש: יש לך דקה.

אורי ספיר: בסדר.

אורי ספיר: בעיקר מי שעומד בראשו היום, מוביל את הארגון הזה למלחמה חסרת פשרות בעבריינים החקלאיים והדבר הזה הוא חשוב מאוד.

אורי ספיר: בהקשר של טרור או פשיעה.

אורי ספיר: אותי לימדו – בעברי אני איש צבא - שכשאתה מעריך אויב או יריב, אתה לא מעריך את הכוונות שלו אלא אתה מעריך את היכולות שלו.

אורי ספיר: זה מה שחשוב להתעסק, במה הוא יכול לעשות ולא במה האידיאולוגיה שמניעה אותו לעשות א' או ב'.

אורי ספיר: בפועל חקלאי מדינת ישראל, בן אם אלה קיבוצים, בין אם אלה משקים פרטיים במושבים או במושבות, נטשו בעשר השנים האחרונות כ-250,000 דונם שזה חמש פעמים העיר תל אביב.

אורי ספיר: אם באים להתייחס לבעיה הזאת עכשיו וממשלת ישראל וכל הרשויות, לא רק הממשלה, באות לבדוק איך בוחנים את כל הסוגיה הזאת, מה היה קורה אילו מישהו היה כובש חמש ערים למדינת ישראל?

אורי ספיר: איך הממשלה הייתה מחליטה אז להתעסק בזה?

אורי ספיר: 90 אחוזים משטח מדינת ישראל הם שטחים פתוחים והבעיה כאן – אני לא נכנס אם פשיעה או טרור, אם זה לאומני או כלכלי או כל דבר אחר – בפועל מדינת ישראל מאבדת את הריבונות שלה ואת המשילות שלה בחלק עצום מהשטח שלה, וזו הסוגיה.

אורי ספיר: כדי לטפל בסוגיה כזאת של אובדן משילות בשטחים כל כך נרחבים, חייבת להתבצע פעולה שהיא רחבה והדבר נאמר פה על ידי הרבה מאוד אנשים.

אורי ספיר: יש לנו שלוש רשויות במדינת ישראל.

אורי ספיר: שיעור באזרחות בכיתה ח'.

אורי ספיר: רשות מחוקקת שצריכה לחוקק יותר.

אורי ספיר: אני כבר אומר שזה לא מספיק ואני אתן דוגמה.

אורי ספיר: לפני שנתיים חוקקנו חוק שמחמיר בחוק העונשין את העונש ואת הטיפול על פלישת בעלי חיים במרעה.

אורי ספיר: החוק הזה חוקק לפני למעלה משנתיים.

אורי ספיר: החמרה מחטא לעוון, חצי שנת מאסר ו-30,000 שקלים קנס.

אורי ספיר: כמה כתבי אישום הוגשו בחוק הזה בשנתיים האחרונות?

אורי ספיר: הוגשו מאות תלונות בנושא הזה, אם לא יותר, אבל לא הוגשו כתבי אישום.

אורי ספיר: הוגש כתב אישום אחד שאני מכיר בתחום הזה וכרגע ענישה עוד לא הייתה.

אורי ספיר: חקיקה, לא מספיק.

אורי ספיר: מעל החקיקה צריך לראות שהרשת המבצעת פשוט דואגת לאכוף.

יואב קיש: זה אמרנו.

יואב קיש: זאת תכנית פעולה מסודרת כנגד הפשיעה.

אורי ספיר: אמרתי בפעם הקודמת שזה קרה בתחומים אחרים.

אורי ספיר: בעבר היה מצב נוראי בכל מה שקשור לאכיפת דיני עבודה על חברות קבלן, שמירה וניקיון.

אורי ספיר: הכנסת חוקקה חוק שנקרא חוק הגברת האכיפה שהטיל אחריות פלילית על כל מי שעובר על החוק ולא אוכף אותו, וראה זה פלא, הבעיה כמעט נפתרה.

אורי ספיר: אפשר לעשות את זה.

אורי ספיר: הדבר הנוסף, וכאן אני חייב לומר גם על הרשות השופטת ולכן גם משרד המשפטים חייב להיכנס כאן לעובי הקורה.

אורי ספיר: העונשים הרבה פעמים.

אורי ספיר: ראשית, אני מצפה מהגורמים שמחליטים האם להגיש את התיק להמשך טיפול או לא, להיות כאן פחות רחמנים.

יואב קיש: להחמיר את הענישה בעבריינים מהסוג הזה.

אורי ספיר: גם להחמיר את הענישה וגם להוריד קצת את רף הראיות הנדרש בתחום הזה מכיוון שבסוף צריך לבחון את התיקים לא לפי רמת הפשיעה או החומרה של העבירה שביצע אותו עבריין אלא מה הדבר הזה גורם בסוף למדינת ישראל.

אורי ספיר: הדבר הזה גורם למדינת ישראל אובדן משילות, אובדן ריבונות וכבשו לנו 250,000 דונם.

אורי ספיר: כך צריך לדבר על זה.

יואב קיש: תודה.

יואב קיש: אנחנו צריכים לסיים.

יואב קיש: מילה מערן שחורי, מנכ"ל בית הקירור, יסוד המעלה, שהוצת פעמיים.

ערן שחורי: כן.

ערן שחורי: בית הקירור הוצת פעם ראשונה ב-2011 ופעם שנייה ב-2017, לפני כחצי שנה.

ערן שחורי: אני מבין מהדיון כאן שלמעשה עצם זה שכיבינו את השריפה, חטאנו לעצמנו.

ערן שחורי: אם היינו עוזבים את השריפה ונותנים לה להתפשט למכל האמוניה והיו צריכים לפנות חצי גליל, אולי אז למישהו היה נופלה אסימון איך נראה טרור חקלאי ואיך מגרשים חקלאים תושבים מהאדמה שלהם.

ערן שחורי: יש כאן בעיה רצינית מאוד של הגדרה.

ערן שחורי: נגעתם בזה בכמה מלים.

ערן שחורי: צריך להגדיר קודם כל מה הבעיה.

ערן שחורי: כך לימדו אותי בצבא וכך אני עובד עם דובי שאני עושה אתו מילואים.

ערן שחורי: קודם כל מגדירים את הבעיה.

ערן שחורי: הבעיה היא טרור, אז מטפלים בטרור.

ערן שחורי: אם הבעיה היא פשיעה, מטפלים בפשיעה.

ערן שחורי: כנראה שיש כאן איזושהי בעיה של טרור שמנסה לגרש אותנו מהאדמה.

ערן שחורי: מעבר לזה, כפועל יוצא, יש לנו בעיה גדולה של ביטוח.

ערן שחורי: חברות הביטוח מתנכלות לנו מכיוון שאין שום SAY של הממשלה לעניין הזה.

ערן שחורי: אם יצא מכאן איזשהו SAY של הוועדה שיש כאן טרור חקלאי, יהיה לנו קל יותר עם חברות הביטוח.

ערן שחורי: תודה רבה.

יואב קיש: תודה.

יואב קיש: חברת הכנסת זנדברג, בבקשה.

תמר זנדברג: תודה אדוני היושב ראש.

תמר זנדברג: אני רוצה להסכים עם כמה מהדברים שעלו כאן.

תמר זנדברג: אין ספק שמדובר בבעיה שהפכה להיות בעיה לאומית שהממשלה צריכה לטפל בה בצורה מתכללת מכיוון שהחקלאות קודם כל היא נכס ואינטרס לאומי וגם שיש בה מאפיינים גם גיאוגרפיים, גם של ביטחון תזונתי, סביבתי וזה ערך שהוא חשוב למדינת ישראל לשמור עליו ולהגן עליו וגם הפשיעה והנזקים הם בהתאם.

תמר זנדברג: כלומר, בנוסף לפגעי מזג האוויר יש פגיעה כלכלית של המשק הישראלי ויש לה מאפיינים משל עצמה.

תמר זנדברג: זה לא כמו שנכנסים וגונבים איזשהו חפץ ספציפי בגלל המאפיינים של החקלאות.

תמר זנדברג: הוויכוח הפך להיות האם זה טרור או פשיעה.

תמר זנדברג: אני רוצה רגע לומר שהרבה פעמים חברתי מיכל רוזין ואני, אנחנו מתייחסות למילה טרור.

תמר זנדברג: אבל מה זה טרור?

תמר זנדברג: זה הטלת מורא והטלת פחד על אזרחים במטרה להפחיד.

תמר זנדברג: אנחנו משתמשות בביטוי הזה גם למשל בטרור, בפשיעה המינית.

תמר זנדברג: זה לא אומר שאנחנו לנושא הזה קוראות להכניס את מג"ב או את צה"ל או את השב"כ.

תמר זנדברג: אני רוצה לומר שמאוד יכול להיות שנגדיר את זה כטרור לאומני וזה לא אומר שכמו שלא כל ערבי הוא מחבל, לא כל פשע שמתבצע על ידי ערבים הוא טרור לאומני או מטרתו להתייחס לסכסוך הלאומני.

תמר זנדברג: אני רוצה להזהיר ממצב שלמשל חלק מהדברים יוגדרו טרור לאומני ויטופלו במסלול מהיר ואז אולי חברות ביטוח או מס רכוש או לא יודעת מה, יהיה להם אינטרס שאם זה פרוטקשן או פשע מאורגן, אז הטיפול ילך למסלול האיטי ולא למסלול המהיר.

יואב קיש: הלוואי שיתחילו לטפל.

תמר זנדברג: אני מסכימה להגדרה שהתוצאה היא חשובה ולא הכוונה אבל זה הולך לשני הכיוונים.

תמר זנדברג: המטרה שלנו צריכה להיות לשמור על החקלאות וצריך להיות פתרון ממשלתית מתוכלל שילך קודם כל לאבטחה ולשמירה, והשומר החדש, זה שהאזרחים צריכים להגן על עצמם, כשבאים למשטרה או לאיזושהי רשות מדינה ואומרים לה - - -

אמיר אוחנה: כשהם כבר מגנים על עצמם, אוסרים אותם.

תמר זנדברג: אם אומרים לו למה לא דאגת לעצמך, זאת לא תשובה שאזרח אמור לקבל מהמדינה.

תמר זנדברג: אני מאוד מציעה להכניס את זה גם לסיכום הדיון הזה.

תמר זנדברג: צריכה להיות גם התייחסות לביטוח.

יואב קיש: תודה.

יואב קיש: אני צריך לסיים את הישיבה.

תמר זנדברג: חלק מרכזי מהעניין הוא, ולא יכול להיות שאנחנו כוועדה נשמיט את הנושא של הביטוח והפיצוי מההחלטה שלנו.

יואב קיש: לא נשמיט.

יואב קיש: אני מבקש לעצור את הדיון.

יואב קיש: תודה רבה.

יואב קיש: אני מתנצל.

יואב קיש: השעון כאן הטעה אותי אבל הוא לא מדויק.

יואב קיש: יש לנו בדיוק שתיים-שלוש דקות לסיכום.

יואב קיש: אני רוצה לומר את הדברים שאני מבקש מחברי הוועדה או ממי שנמצא כאן ויכול להחליף להצביע עליהם.

יואב קיש: זאת תהיה החלטה שלנו שהוועדה תוציא.

יואב קיש: אני הולך לדבר ברמת הקונצנזוס ולכן אני לא הולך לאיזושהי פינה בעייתית.

יואב קיש: אני קודם כל רוצה לקרוא לממשלה.

יואב קיש: יכול להיות שהניסוח ישתנה במקצת.

יואב קיש: אני רוצה לקרוא לממשלה להעביר החלטה ממוקדת לטיפול בפשיעה והטרור החקלאי.

יואב קיש: אני לא נכנס עכשיו להגדרות אלא באמת בצורה הכי ברורה.

יואב קיש: להפנות לממשלה את זה שמדובר במהלך שצריך לטפל במכת מדינה.

יואב קיש: אנחנו מחכים לשמוע את ההתייחסות.

יואב קיש: זו קריאה ראשונה.

יואב קיש: זו תהיה החלטה ראשונה.

יואב קיש: ההחלטה השנייה.

יואב קיש: כאן אנחנו יורדים רמה למשרד לביטחון פנים.

יואב קיש: אנחנו פונים אליו בבקשה לפעול למיקוד של מג"ב בפשיעה החקלאית ולחזור ליחידה החוץ ארגונית, נקרא לזה כך, יחידה ממוקדת של מג"ב שתפעל אך ורק בפשיעה החקלאית ולא תהיה כפופה לתחנות מסביב.

יואב קיש: זו בקשה שלנו, שמשרד לביטחון פנים יקדם את המהלך הזה.

יואב קיש: מה שהזכירו כאן ודיברו על זה רבות.

יואב קיש: ממשרד האוצר לוודא שיהיה פתרון כלכלי בין על ידי מה שחברת הכנסת ורבין אמרה או הקרן של נפגעי פשיעה חקלאית שייתן פתרון ומענה כלכלי.

קריאה: מיידי.

יואב קיש: מיידי.

יואב קיש: ויקדם את הפתרון לביטוח לאותם נזקים שהיום אין להם מענה בשוק הפרטי.

יואב קיש: זו בקשה ממשרד האוצר.

יואב קיש: כאן אני מתחבר למה שנאמר, הנושא האחרון - ולא אכנס עכשיו לפסקת ההתגברות ולרשות השופטת – לפיו בהחלט אנחנו קוראים לשופטים להבין שלפחות מהתמונה שיש בפנינו מדובר במכת מדינה ואנחנו מבקשים החמרת ענישה.

קריאה: תפנה גם לפרקליטות.

יואב קיש: לפרקליטות.

חיים ילין: יש פתרון.

יואב קיש: רגע.

יואב קיש: מישהו מתנגד למה שאמרתי?

יואב קיש: חיים, אין לי זמן.

יואב קיש: אני עושה הצבעה.

יואב קיש: אני מעלה להצבעה את ההחלטה הזאת.

יואב קיש: מי בעד?

יואב קיש: בעד – רוב

יואב קיש: החלטת הועדה נתקבלה.

יואב קיש: ההחלטה התקבלה.

יואב קיש: תודה רבה לכולם.